«Энди барча каби оддий». Уткин «Ливерпуль» ва унинг мухлислари ҳақида – O'zbekiston milliy paralimpiya assotsiatsiyasi\nЎтган ҳафта Европада сўнгги ўттиз йилда кузатилмаган воқеа содир бўлди. «Ливерпуль» Англия чемпионига айланди. Россиялик машҳур шарҳловчи ва журналист Василий Уткин ютубдаги каналида «Ливерпуль» мухлисларига бағишлаб ўзига хос видео жойлаштирди. Қизиғи, видеонинг мазмуни ҳам айнан ўзига хослик ҳақида. Хўш, энди бу жамоа мухлислари нимани топдилар-у, нимани йўқотдилар. Уткиннинг фикрлари жуда қизиқарли бўлгани учун видео текстга ўгирилиб, таржима қилинди.\n«Ливерпуль» ўттиз йилдан кейин, ниҳоят чемпион бўлди ва бу албатта, жуда зўр, айниқса, жамоа мухлислари учун катта воқелик. Нега айнан мухлислар?\nТўғри, футболчилар учун ҳам Англияда чемпион бўлиш катта муваффақият, айниқса, «Ливерпуль» таркибида, бунинг устига ўттиз йил ўтиб ғолиб чиқиш ажойиб натижа. Ҳа, аммо биласизми, ҳеч бир футболчи бу ғалабани ўттиз йил кутгани йўқ. Ва ҳеч қайси футболчи танловсиз қолмайди, чемпион бўлиш учун бошқа йўллари ҳам бўлади. Масалан, бошқа жамоага ўтиб, ҳам бунга эришиш мумкин, тўғрими? Ҳа, ҳамма ҳам бундай фойдаланмайди, лекин эсласангиз, бу таркибдан аввалги буюк «Ливерпуль»нинг рамзи бўмиш Луис Суарес, «Барселона»га ўтди ва ҳамма совринларни ютди.\nФақат мухлис ўттиз йил кутиши мумкин. Кутиб, умид қилиб, ишониб… Умуман, ҳар қандай мухлис ҳам ишониши мумкин, ахир мухлислик бу севгининг бир тури…\nЎттиз йил ўзига хос муддат. Бу даврда бемалол отангиздан қолган мерос сифатида «ливерпулчи»га айланишга ҳам улгуриш мумкин. Ёки болаликдан афсонавий қандайдир футболчини ёқтириб қолиб, жамоа мухлиси бўлиб қолиш. Ана ундан кейин сабр қилиш ва кутиш қолади. Шунинг учун ҳам бу аввало мухлисларнинг буюк ғалабасидир.\nБу ғалабанинг асосий қаҳрамони борми, нима деб ўйлайсиз? Албатта, бор. Бу – Юрген Клопп. Гап шундаки, одатда «Ливерпуль» муваффақиятларини кимдир билан боғлашга уринсангиз, албатта, бир муаммога дуч келасиз. Бу ҳақида аввал ҳам, Виржийл ван Дейк ҳақли равишда «Олтин тўп»га даъвогарлар сафидан жой олганида, айтгандим. Агар ҳимоячилар 1996 йилдаги Заммердан буён бундай соврин ютмаганини ҳам эътиборга олсак, қизиқ, тўғрими? Ҳа, ўртада Фабио Каннаварода ҳам «Олтин тўп» бор, аммо ҳаммамиз яхши эслаймизки, Каннаваро – энг зўр ўйинчи, энг зўр ҳимоячи эмас, ўша чемпион Италиянинг рамзи ўлароқ бунга лойиқ кўрилганди. Ўша турнирда, албатта, энг яхши Зидан эди, аммо финалдаги ишидан кейин қандай қилиб унга «Олтин тўп» бериш мумкин эди?\nХуллас, Виржийл ван Дейк. Ажойиб ҳимоячи, балки ўз даврининг энг яхшиси. Аммо яна бир бор шу совринга даъвогар бўла оладиган даражада, тарихдаги энг зўрлардан бирими? Албатта, йўқ. Хўп, бу ҳолатда яна ким «Ливерпуль» номидан чиқа олади? Салоҳ? У эса, йилнинг энг муҳим ўйинида, «Барселона» устидан қозонилган тарихий ғалабада иштирок этмаганди. Яна ким?\n«Ливерпуль» ғалабасини боғлаш керак бўлса, ягона инсон – Юрген Клопп. Одатда, жамоа ютади, мураббий ютқазади, деймиз, бу ҳолатда эса, тескариси, айнан Клоппда барчаси ўз ўрнига тушади.\nБугун «Ливерпуль» мухлисларидан бири эслатди, Юрген Клопп Ливерпулга илк келган куни ўзини «оддий» сифатида танитган (Ундан Жозе Моуриньо илк бор Англияга келганида ўзини «спейшл уан» деб атаганди, сиз ўзингизни қандай танитасиз, деб сўрашганда, «нормал уан» деб жавоб берган) ва бу қисман унинг лақабига айланганди.\nБу ерда гўёки Клопп ўзини Жозега қарши қўйган бўлса-да, айнан шу жиҳат уларни ўхшашга айлантиради. Ахир Клопп айнан Жозе ўзини «спейшл» дегани учун «нормал» лақабини олди. Гўёки, ўша вазиятда «нормал» бўлиш ўзига хослик эди. Худди бир пайтлар Жозе Англияга келганида, «спейшл» бўлиш ўзига хослик бўлгани туфайли. Тушуняпсизми?\nБир қараганда, Клопп «нормал ўлчовлар»ни олиб киради. Лекин яна айтиш керакки, у жуда талантли ва энг муҳими, вазиятга реал ва ақлли баҳолар билан кириб келади. Клопп қандайдир методлар ёки идеаллар ортидан қувмайди – услуб ва ғоялар тарихий нуқтайи назардан инсонни катталаштириши мумкин, аммо бугун билан ўйлаганда, доим ҳам файласуфлар, инқилобчилар ғолиб бўлавермайди. Амалиётчилар кўпинча ғолибдирлар ва Клопп ҳам улардан бири. Шу жиҳатдан олганда, у «оддий», шу жиҳатдан у Моуриньога ўхшаш, аслида Гвардиоланинг тескарисидир.\nКлопп Ливерпулга ақлли, амалий моҳият билан кириб келди ва шунинг устига барчаси қурилди. Айнан қурилди деганда, айниқса, Тимо Вернер билан боғлиқ ҳолат жуда эътиборли, менга ёқади. Клуб ушбу ҳужумчидан воз кечди.\nЖуда кўп сабабларни топиш мумкин бунга, лекин менинг назаримда, бу ҳолат «Ливерпуль»нинг жуда муҳим характерини очиб беради. «Ливерпуль» – қисқа умрли жамоа. Тўғри, мухлислар билан буюклик ҳақида баҳслашиш мантиқсиз, жамоа мухлислари учун мана шу чемпионликсиз ҳам «Ливерпуль» буюк бўлиб қолаверади.\nЖамоанинг буюклиги шундаки, мана шу лаҳза ушланди, керакли мувозанат топилди ва эришилди, лекин бу мувозанат, бу мукаммаллик конкрет футболчилар орасидадир. Вернер «Ливерпуль»га сал қимматроқ экани ёки пандемия туфайли маблағни тежаш лозим бўлиб қолгани учун керак бўлмай қолмади, йўқ. Гап шундаки, бугунги ҳолатдаги «Ливерпуль»нинг умрини узайтириш, яъни, ўзгартириш мумкин эмас. Бир куни умрини тугатишини кутиш мумкин, холос. У шунчалик мукаммалки, айнан шу лаҳза жамоанинг энг юқори нуқтасидир балки…\nҲа, балки кимдир кетар, масалан Манени «Реал» билан боғлашяпти, тўғри, бугунги молиявий шароитда бу иш содир бўлмас ҳам. Хуллас, яқин йилларда мана шу «Ливерпуль», балки плюс-минус икки-уч футболчи билан ўйнашда, ғалаба қозонишда, кўзни қувонтиришда давом этади. Ва мана шу ҳолатда бир кун сўнади.\nЭсингизда бўлса, Юрген Клопп ЕЧЛ финалидан сўнг, «агар ғалаба қозонмаганимизда, кетишим ҳам мумкин эди» деганди. Ҳозир мен томондан, бироз ошириб юборилаётгандир, аммо айнан мана шу жиҳат мени кўпроқ ҳайратлантиради – бу инсонлар мана шу ғалабаларга эришишлари учун учрашишлари керак эди. Ўттиз йил ўтиб. Миллионлаб мухлисларга бахт улашиб. Бу жиҳатдан, «Ливерпуль» воқеаси муҳаббат фильмларини ёдга солади. Ахир тушунтириб бўлмайди-ку, тўғрими, нега айнан шу инсонлар бир-бири билан учрашди?\nНега айнан ҳозир, шу лаҳзада? Ахир йигит шунчаки, самолётга кечга қолиши ҳам мумкин эди. Қизнинг эса, режалари бутунлай бошқа бўлиши ҳам мумкин эди, балки бир кун олдин бошқа йигитни учратиб қолсачи? Нега учратмади? Қисқаси, мана шу «Ливерпуль» билан худди шу воқеа бўлиши ёки умуман бўлмаслиги ҳам мумкин эди балки.\nКлопп келмаганда, масалан. Ёки Салоҳдан «Рома» зерикиб қолмаганда? Ўйлаб кўрингда? Ахир Салоҳни римликлар маблағ учун сотиб юборганлар, хўш, агар ўшанда «Рома»да пул етарли бўлганда-чи? Қисқаси, мана шундай лаҳзада юлдузларнинг бирлашиши барчасини ҳал қилгандек.\nАхир, кўпни кўриб қўйган бу футболчилар, яхшилаб ўйлаб қарасак, мана шу учрашувсиз, Ливерпулдан ташқарида ҳам шундай ютуқларга эришармидилар? Шундай буюк футболчи бўлармидилар? Ўйламайман. Алоҳида олганда, уларнинг ҳар биридан камчиликлар топиш мумкин. Ўша ван Дейкдан ҳам. Эндрю Робертсонни олайлик, ахир унда тиниб-тинчимаслик билан яхши ўзлаштирилган пасдан бошқа, кўп нарса йўқ-ку? Ёки Трент Александр Арнолд. Яхшилаб қаралса, жуда кўп минусларга эга бўлган ҳимоячи ҳисобланади. Айнан ҳимоя борасида.\nЛекин асосийси шу – мана шу камчиликлар бирлашиб, шундай чиройли тасвир ҳосил қиладиларки, шундай мувозанат топилганки, ҳатто ўша Робертсон ҳам даҳога айланади. Мукаммал бўлмаган Арнолд эса, ўз ортидан бошқа қанот ҳимоячиларини эргаштираётган йўлбошчидек кўрина бошлайди.\nМана шундай турли шакллардан балки бошқа ҳеч ким ясай олмайдиган ажойиб мозаикани эса, албатта, Юрген Клопп яратди. Мураббийнинг ютуғи мана шу ерда. Шунда ҳам билмаймизки, ўша учрашув, ўша бирлашув бўлмаганида, мана шу хислатларини бошқа ерда, бошқалар билан намойиш қила олармиди?\nНима бўлгандаям, бу мухлисларнинг ғалабаси. Футболчиларнинг умри қисқа ва юқорида айтганимдек, эртага бошқа жамоага ҳам ўтиб кетиши мумкин. Мухлислар эса, йўқ. «Ливерпуль» мухлисларининг садоқатига қойил, демоқчи эмасман, ахир уларнинг бошқа вариантлари ҳам бўлмаган. Улар барибир, ҳар қандай ҳолатда содиқ қолардилар, янада кўпроқ йиллардан бери соврин юта олмаган жамоаларда ҳам мухлис борку, тўғрими?\nЭнг муҳими, бундай воқеадан кейин келадиган ҳиссиёт. Бу қандайдир бўшлиқ. Бу шундай ажойиб кунки, ҳаётингизда балки бошқа бўлмайди. Ҳа, «Ливерпуль» мухлислари, шу кунгача сизлар ўзига хос, ўхшаши йўқ эдинглар. Сизларда драма, ҳикоя бор эди. Сизларда ҳис-туйғу бор эди ўзгача. Шунақа асабий ҳолатки, шунча йиллар бери нимадир етишмас, ҳатто Чемпионлар Лигасидаги ғалаба ҳам таскин бермасди. Балки нега шундай экан, деб бошларингни деворга ургандирсизлар? Балки, ўша 1985 йилдаги «Эйзель» фожиаси учун қандайдир қарғиш теккан-у, ҳеч қачон содир бўлмайдиган орзудек тушкунликда ҳам бўлгандирсизлар?\nЭнди эса… Энди «Ливерпуль»да яна чемпионлик бор. «Ливерпуль» мухлислари, сизлар ҳам бизга ўхшаб қолдинглар. Ҳамма қатори бўлиб қолдинглар. Ўзларингга хос эдинглар, ўхшашларинг йўқ эди, сизларда драма бор эди…\nЭнди эса, худди Лев Толстой «Бахтли оилаларнинг барчаси бир-бирига ўхшайди…» деганидек, бошқаларга ўхшайсизлар. Шу билан бахт туйинглар. Энди сизлар ҳам оддийсизлар.\nХудди мураббийларинг Юрген Клопп каби.\nСпортчи тарихи: Aбдулла Тангриев


Ўзбек ўқув марказлари АҚШники билан беллаша оладими?\n16:45 / 07.01.2018\nАмериканинг TESOL халқаро ўқитувчиларни тайёрлаш марказини муваффақиятли тамомлаган ёш тадбиркор, RESULT ўқув марказининг раҳбари Абдураҳим Жалилов Ўзбекистондаги таълим даргоҳлари Америка ўқув марказларидан сира қолишмаслигини таъкидлади.\nФото: RESULT ўқув маркази\nЎз соҳасининг ҳақиқий профессионалига айланишни мақсад қилган билимга чанқоқ ёшлар учун ажойиб янгилик.\nЎзининг шарт-шароитлари, инновацион ёндашуви ва ўқув услуби билан ҳаттоки, Америка мактабларидан қолишмайдиган RESULT ўқув маркази барчани биринчи филиал очилиш маросимига таклиф этади.\nЁрқин ва шинам кутубхона, замонавий технологиялар билан жиҳозланган ноодатий дизайндаги ўқув корпуслари, бепул WI-FI зонаси, халқаро стандартларга жавоб берувчи таълим методикаси, катта тажрибага эга профессионал ўқитувчилар – буларнинг бари ҳар қандай ўқувчининг талабини қондира олади.\nЯнги филиалда инглиз тили бўйича интенсив курслар, шунингдек, рус тили, корейс тили, немис тили, хитой тили ва математика (инглиз тилида) бўйича ҳам ўқув машғулотлари мавжуд. Бундан ташқари, ўқувчиларнинг тил бойлигини ошириш учун махсус клуб - SPEAKING CLUB, қизиқарли тадбир ва танловлар, дам олиш кунларида ўтказилувчи SUNDAY SEMINARS, тажрибали инсонлар билан MEET 9ers каби учрашувлар ҳам ташкил этилади.\nЯнада кўпроқ маълумотларга эга бўлиш ва инновацион ўқув марказ фаолияти билан танишиш учун RESULT ўқув маркази филиалининг очилиш маросимига ташриф буюринг.\nОчилиш маросими 13 январь куни 11:00дан 15:00гача бўлиб ўтади.\nЎтказиб юборманг! Бу кунда сизларни қизиқарли тақдимотлар, ажойиб танишувлар кутади.\nМаълумот ўрнида: Ҳозирги кунда RESULT ўқув маркази таълим бериш услуби, сифати билан рекорд даражада ривожланиб бораётган Ўзбекистондаги энг яхши марказлардан бирига айланди. Ўқув марказининг асосий мақсади - жаҳон талабларига жавоб берадиган ёш кадрларни тайёрлаш ва профессионал кўникмаларни улашишдан иборат.\nRESULT ўқув маркази:\nМанзил: Мустақиллик майдони, Алишер Навоий кўчаси, "Пойтахт" бизнес маркази, 6 қават\nМўлжал: Алишер Навоий кутубхонаси\nТелефон: +99871 120 2221\nRESULT ўқув марказининг филиали:\nМанзил: Чилонзор метроси, Бунёдкор шох кўчаси, 52\nМўлжал: Integro "B" - блог, 2 қават\nТелефон: +99871 276 7979\nRESULT ўқув марказининг янгиликларини кузатиб боринг:\nRESULT ўқув маркази


«Ювентус» яна Шомуродов вариантини кўриб чиқмоқда - EFFECT.UZ\n. 12:05 | 11.04.2021\n«Ювентус» «Женоа» ҳужумчиси Элдор Шомуродов сотиб олиши мумкин. «Ювентус» клуби айни вақтда яна бир ҳужумчини харид қилишни жуда ҳам хоҳламоқда, сабаби жамоада марказий ҳужумчи фақатгина Алваро Моратадир.\nКлуб январь ойидаги трансфер ойнасида Шомуродов ва бир неча ҳужумчилар вариантини ўрганган эди. Calciomercato нашри хабар беришича, «Ювентус» ҳали ҳам Шомуродовни ўз таркибига жалб қилишни хоҳлаётгани, аммо унинг ҳозирги нархи 7,5 млн евродан ошгани ҳақида ёзмоқда.\nЭслатиб ўтамиз, Элдор Шомуродов А Серия 29- турга келиб 22 та ўйинда майдонга тушиб, 3 та гол уришга эришди.\nМаълумот учун, бугун «Ювентус» – «Женоа» учрашуви бўлиб ўтади, ўйин соат Тошкент вақти билан 18:00 да бошланади.\nTeglar:Женоа, Элдор Шомуродов, Ювентус\nКоронавирусга чалинган 229 нафар беморнинг аҳволи оғирлигича қолмокда\nЕЧЛ тарихидаги дерби финаллари (мақола)\nЭлдор Шомуродов гол урган ўйинда «Женоа» иродали ўйин кўрсатди\nРоналду ўзига янги жамоа қидирмоқда


Маржумакли ош - Hidoyat.uz\nАсосий саҳифа Жамият Пазандалик Маржумакли ош\nЧоп этилди Fevral 12, 2020 Маржумакли ошda fikr bildirishni o'chirish\n200 грамм мол гўшти, ярим килограмм маржумак, 2 дона картошка, 2 дона помидор, 3-4 дона пиёз, 2 дона қизил сабзи, 1 донадан 2 хил булғор қалампири, 6-7 бўлак саримсоқ, кўкатлар.\nҲамма масаллиқлар кераклича ҳажмда майдалаб тўғралади. Қизиб турган қозондаги ёққа пиёз солиб, новвотранг бўлгунича қовурилади. Сўнг гўшт солинади. Бироз қовурилгач, помидор солинади. Яна бироздан сўнг картошка, сабзи, булғор қалампири, саримсоқ ва кўкат кетма-кет солиб, қовурилади.\nТузи ростланиб, сув солинади. Сув ҳамма масаллиқларни кўмиб туриши шарт. Суви қайнаб чиққач, қозон таги олови пасайтирилади ва шу ҳолатда 30 дақиқа қайнатилади.\nТозалаб ювилган маржумак қозонга солиниб, олови баландланади. Бунда қозоннинг ҳамма томони бир хилда қайнашига эътибор бериш керак. Суви тортилгач, қозон қопқоғи ёпилиб, олови ош дамлагандагидек пастланиб, 10-15 дақиқа димланади.\nАллоҳдан паноҳ сўранг


24 сентябрь, 2020, 04:14\nТеглар:ОЧЛ | Пахтакор | Шота Арвеладзе\n"Пахтакор" мураббийи Хюистра "Шаҳр Ходро"га қарши кечган баҳс ҳақида гапирди.\nОсиё Чемпионлар лигаси гуруҳ босқичининг сўнгги тур учрашувида "Пахтакор" клуби "Шаҳр Ходро"ни 1:0 ҳисобида мағлуб этди.\nУчрашувдан кейинги матбуот анжуманида "шерлар"нинг ёрдамчи мураббийи Питер Хюистра иштирок этди ва ўз фикрларини билдириб ўтди. Бу ҳақда, "Пахтакор" матбуот хизмати хабар берди.\n"Бугунги ғалабадан жуда хурсандмиз. Ўйин бошлангунча, биз гуруҳимиздаги ўзгариш ҳақида билмагандик. Мақсадимиз бу баҳсда ютиш эди ва фақат шу тўғрисида ўйладик. Ушбу ғалаба нафақат жамоамиз, балки ўзбек футболи учун ижобий ҳодиса, деб ҳисоблайман.\nШотада коронавирус аниқлангани ҳаммамиз учун кутилмаган ҳол бўлди. Айнан у туфайли шу ердамиз, шу даражага етиб келдик. Арвеладзе "Пахтакор" лойиҳасида катта ўрин тутадиган инсонлардан бири. У нафақат ўзини, балки бошқаларни ҳам жуда аяйди. Афсуски, ушбу пандемияни бошқаришнинг имкони йўқ. Шота билан уч йилдан бери ишлаб келяпмиз. Бизда ажойиб мутахассислар ва футболчилар йиғилган. Ўйинчилар профессионал ва ўз ишига нисбатан жуда интизомли. Машғулотларда биргаликда меҳнат қилиб, ўйинларга тайёрланишда давом этамиз. У ҳам ўз маслаҳатларини беради, қандай машғулот ўтказиш, ўйнаш, рақибнинг имкониятлари борасида маслаҳатлашамиз.\nГуруҳдан чиқиб, босимдан халос бўлдик, деб ўйламайман. Чунки мусобақанинг ҳал қилувчи қисми олдинда. Бу ерда хато қимматга тушади. Биз олдимизда турган уч ўйинни ўйнашга интиламиз.\nБиз "Ал-Ҳилол"нинг мусобақадан четлатилганини билмасдан майдонга тушдик. Шу сабабли таркибни ўзгартириш имкони йўқ эди. Лекин футболчилар ўйин суръатини сақлаб қолишида бир тарафдан бу яхши бўлди. Масалан, Жалол сингари ўйинчилар ҳамиша футбол ўйнашни ёқтиришади, уларнинг хоббиси ҳам футбол. Жамоавий ҳаракатлар яхшироқ кўриниш олишида ҳам бу фойдали.\n"Истиқлол" мусобақада биздан иккита камроқ ўйин ўтказди. Бу уларга фойда ёки зарар эканини учрашувда билиб оламиз. Биз бор кучимизни ишга солишга уринамиз," - деди Хюистра.\nШота Арвеладзе: Футболчилар учун камроқ ўйинлар бўлса яхшироқ


2 ой олдин дунё бўйича хотиржамлик эди. Аммо ҳозир ЖССТ томонидан фавқулодда вазият эълон қилинди. Айни вақтда пандемия эълон қилиш керакми, йўқми деган масала кўриляпти\nСоғлиқни сақлаш вазирлиги томонидан Ахборот ва оммавий коммуникациялар агентлигида Ўзбекистонда коронавирус инфекцияси (COVID-19)нинг профилактикаси ва унинг кириб келишининг олдини олиш масалаларига бағишланган матбуот анжумани ташкил этилди.\nТадбирда Ўзбекистон Республикаси соғлиқни сақлаш вазири Алишер Шодмонов дунёда коронавируснинг эпидемик ҳолати ва COVID-19’нинг мамлакатга кириб келиши ҳамда тарқалишининг олдини олиш бўйича кўрилаётган чоралар тўғрисида маълумот берди.\n– Коронавирус бўйича рақамлар фақат ўсишга қараб кетмоқда. Аммо хурсанд бўладиган жиҳати, касалликни даволанишда ютуқларга ҳам эришиляпти. Хусусан, Уханда кучли тартиб туфайли кескин тарқалиш пасайди, ўлим сони камайди. Жанубий Корея, Италия каби давлатларда тарқалиш кучли бўляпти. Италия ўлим кўрсаткичи бўйича биринчи ўринга чиқди. Жанубий Кореяда аҳвол барқарорлашмоқда. Эронда минг афсуски ўсиш кўрсаткичлари кун сайин ўсиб бормоқда. Бир қатор Европа давлатларида ҳам бу касаллик тарқалиб боряпти. Японияда барқарорликка эришиш бошланди.\n2 ой олдин дунё бўйича хотиржамлик эди. Аммо ҳозир ЖССТ томонидан фавқулодда вазият эълон қилинди. Ҳозир пандемия эълон қилиш керакми, йўқми деган масала кўриляпти. Бошқа касалликлар билан ўлим кўрсаткичлари солиштирганда коронавирусда баланд эмаслиги кўринади.\nБиринчи навбатда, вирус геноми эълон қилинди, вакцина бўйича иш бошланди. Диагностика тизими ишлаб чиқилди. Вируснинг L ва S турлари, яъни оғир ва енгил шакллари аниқланди. Касаллик асосан кексаларда аниқланмоқда, Японияда ҳатто ўртача ёши 81 ёш экани ҳисоблаб чиқилган. Ўрта Осиё ва Қозоғистон бу касаллик қайд этилмаган ҳудуд бўлиб турибди.\nҚайд этилганидек, коронавирус инфекцияси бўйича юзага келган нохуш вазият мазкур касалликнинг юртимизга четдан кириб келиш хавфини оширмоқда.\nЎз навбатида, профилактика ва назорат чораларини кучайтириш мақсадида мактабгача таълим, халқ таълими, олий ва ўрта-махсус таълими каби каби қатор вазирлик ва идоралари билан қўшма қарорлар қабул қилинди.\nАйни пайтда мамлакатга юқумли касалликлар, жумладан, COVID-19 инфекцияси кириб келишининг олдини олиш мақсадида давлат чегараларида 53 та санитария-карантин пунктлари халқаро талаб ва мезонлар асосида фаолият кўрсатмоқда. Бугунги кунда ушбу пунктларда бошқа тармоқ ходимлари қаторида 250 нафардан зиёд юқори малакали санитария-эпидемиология хизмати масъуллари белгиланган стандартлар бўйича иш олиб бормоқда.\nКоронавирусни аниқлаш бўйича замонавий тест-системалари, шунингдек, тиббиёт ходимлари учун шахсий ҳимоя воситалари, тиббий техника ва тиббий буюмлар захираси яратилмоқда. Соғлиқни сақлаш вазирлиги ва Санитария-эпидемиологик осойишталиги агентлиги ҳузурида узлуксиз 24 соат давомида фаолият кўрсатувчи штаб ташкил қилинган.


Ўзбекистоннинг айрим ҳудудларида 3 март куни ёмғир ёғади - XABAR.INFO\n«Ўзгидромет» 3 март, чоршанба куни қандай об-ҳаво кутилаётганини маълум қилди.\nТошкент шаҳрида ҳаво ўзгариб туради, бироз ёмғир ёғади. Шамол ғарбдан 7-12 метр/секунд тезликда эсади. Ҳарорат кечаси 3-5 даража илиқ, кундузи 11-13 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, кечаси ва эрталаб баъзи жойларда ёғингарчилик (ёмғир, қор) бўлиши мумкин. Кундузи ёғингарчилик кутилмайди. Баъзи жойларга туман тушиши мумкин. Шамол шарқдан 7-12 метр/секунд тезликда эсади. Ҳарорат кечаси 0-5 даража совуқ, кундузи 5-10 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 метр/секунд тезликда эсади. Ҳарорат кечаси 0-5 даража илиқ, кундузи 10-15 даража илиқ бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, баъзи жойларда бироз ёмғир ёғади. Туман тушиши мумкин. Шамол ғарбдан 7-12 метр/секунд тезликда эсади. Ҳарорат кечаси 0-5 даража илиқ, кундузи 10-15 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда бироз ёмғир ёғади. Туман тушиши мумкин. Шамол ғарбдан 7-12 метр/секунд тезликда эсади. Ҳарорат кечаси 2-7 даража илиқ, кундузи 13-18 даража илиқ бўлади.\nАндижон, Наманган, Фарғона вилоятларида ҳаво ўзгариб туради, баъзи жойларда бироз ёмғир ёғади. Туман тушиши мумкин. Шамол ғарбдан 7-12 метр/секунд тезликда эсади. Ҳарорат кечаси 0-5 даража илиқ, кундузи 6-11 даража илиқ бўлади.\nРеспубликанинг тоғли ҳудудларида ҳаво ўзгариб туради, вақти-вақти билан ёғингарчилик (ёмғир, қор) бўлади. Қор кўчиши хавфи бор. Баъзи жойларга тушиши мумкин. Шамол ғарбдан 7-12 метр/секунд тезликда эсади. Ҳарорат кечаси 3 даражасовуқ-2 даража илиқ, кундузи 3-8 даража илиқ бўлади.


Коронавирусга қарши ишлатиладиган дори-дармонларнинг деярли ярми Қозоғистонда ишлаб чиқарилмоқда | Қозоғистон янгиликлари: Сўнгги хабарлар «Kazakh TV» каналида | Kazakh TV\nКоронавирусга қарши ишлатиладиган дори-дармонларнинг 48 фоизи Қозоғистонда ишлаб чиқарилмоқда. Ҳукумат йиғилишида Соғлиқни сақлаш вазири Алексей Цой шундай маълумот берди. Унинг айтишича, мамлакат ишлаб чиқарувчилари билан тузилган узоқ муддатли шартномалар туфайли маҳаллий корхоналар фаоллашди.\nАЛЕКСЕЙ ЦОЙ, СОҒЛИҚНИ САҚЛАШ ВАЗИРИ:\n- 2009 йилдан 2020 йилгача Ягона дистрибьютор хариди доирасида 5 минг 42 турдаги дори-дармон ва тиббий маҳсулотлар ишлаб чиқариш хусусида 88 та узоқ муддатли шартнома тузилди. Сўнгги 10 йил давомида 312,4 миллиард тенге қийматга эга маҳсулот олинган. Шундан 30 фоизини Ягона дистрибьютор маҳаллий товар ишлаб чиқарувчилардан олган. COVID-19 га қарши дори-дармонларнинг 48 фоизи мамлакат ичида ишлаб чиқарилади.\nСоғлиқни сақлаш вазири айни вақтда коронавирус инфекциясининг иккинчи тўлқинига қарши тайёргарлик ишлари хусусида ҳам маълумот берди. Алексей Цой айтишича, республика омборларида икки ойлик дори-дармон захираси яратилган. COVID-19ни даволашда ишлатиладиган 44 номдаги тақчил дори воситалари учун 8,2 миллиард тенге ажратилган. Бу - 60 минг беморни бир ой даволаш учун етади.\n- Омборларда камайтирилмайдиган дори-дармон захиралари яратилган. 15 октябрга келиб, 5,92 миллиард тенге қийматга эга 37 турдаги дори воситалари сотиб олинди.\nкоронавирусинфекцияАлексей ЦойҚозоғистонCOVID-19карантинпандемияпрепаратдори-дармонларИВЛпневмонияИВЛ аппаратКоронавирусга қарши дори-дармонлар


Huquqburch.Uz - Президент Тошкент шаҳридаги бунёдкорлик ишлари билан танишди\nПрезидент Тошкент шаҳридаги бунёдкорлик ишлари билан танишди\nЎзбекистон Республикаси Президенти Шавкат Мирзиёев 14 март куни Тошкент шаҳрида амалга оширилаётган бунёдкорлик ишларини кўздан кечирди.\nДавлатимиз раҳбари дастлаб Tashkent City халқаро бизнес марказига ташриф буюриб, конгресс-холл ва беш юлдузли меҳмонхона қурилиши билан танишди. Мазкур иншоотлар қурилиши ўтган йил март ойида бошланган бўлиб, бугунги кунда муҳташам конгресс-холл ва 21 қаватли меҳмонхонанинг бетон-каркас ишлари ниҳоясига етган. Ҳозирда металл конструкциялар ва коммуникацияларни монтаж қилиш, томни ёпиш, ташқи пардозлаш ишлари олиб борилмоқда.\nПрезидентимизга конгресс-холлнинг фасади, хоналари ва йўлакларининг кўринишига доир лойиҳалар намойиш этилди.\nTashkent City бизнес-марказлар, меҳмонхоналар, офислар, кўп қаватли уйлар, ресторанлар ва бошқа объектларни ўз ичига олган замонавий комплекс бўлади. Бу ерда олий даражадаги тадбирлар, йирик халқаро анжуманлар ўтказилади.\nШавкат Мирзиёев конгресс-холлнинг асосий зали, ҳар бир хонасини кўздан кечириб, уларнинг қандай безатилиши ва жиҳозланиши, меҳмонлар учун қандай шароитлар яратилиши билан қизиқди. Халқаро саммитлар чоғида кўплаб делегациялар қатнашишини инобатга олиб, юқори мартабали меҳмонлар ва иштирокчиларнинг ҳаракатланиши, икки ва кўп томонлама учрашувлар ўтказиши, дам олиши учун кенг қулайликлар яратиш бўйича кўрсатмалар берди. Конгресс-холлнинг биринчи қавати замонавий дизайнда, иккинчи қавати эса классик услубда бўлиши зарурлигини таъкидлади. Йўлакларни юртимиз рассомларининг энг сара асарлари билан безатишни таклиф қилди.\nКонгресс-холл ёнида қурилаётган меҳмонхонага оид лойиҳалар ҳам намойиш этилди.\nШу билан бирга, Президент Tashkent City яқинида қад ростлаган “Humo Arena” муз саройида олиб борилаётган сўнгги пардозлаш ишларини кўздан кечирди.\nДавлатимиз раҳбари 2017 йил 3 февраль куни ушбу мажмуа лойиҳасини маъқуллаб, унинг қурилишига тамал тоши қўйган эди. Ўтган қисқа вақтда мамлакатимиз шаҳарсозлигида янгилик бўлган кўп тармоқли спорт мажмуаси бунёд этилди.\nМажмуа Тошкент шаҳрининг Олмазор ва Бешёғоч кўчалари кесишмасида, 9 гектар майдонда қурилган. Замонавий муҳандислик технологияларини уйғунлаштирган “Humo Arena” мажмуасидан 12,5 минг ўринли кўп тармоқли муз аренаси, 200 ўринли машғулотлар майдони, тренажёр зали, спорт музейи ва кўплаб бошқа объектлар ўрин олган.\nҲар бири 60х30 метр ўлчамдаги асосий ва машқ майдонлари мусобақаларни халқаро талаблар даражасида ўтказиш, ёшларнинг спорт билан шуғулланиши учун яхши имконият яратади.\nМобиль ўриндиқлар спорт мусобақаларидан бўш пайтда оммавий тадбирларни ўтказишга ҳам мослаша олади. Бу ерда хоккей, шорт-трек, фигурали учиш, кёрлинг билан бирга баскетбол, волейбол, гандбол, футзал, бокс, таэквондо ва бошқа спорт турлари бўйича мусобақалар ўтказиш мумкин. Бундан ташқари, байрам тадбирлари, концертлар, кўргазма ва форумлар ташкил этиш учун ҳам шароит мавжуд.\nЯнги мажмуа мамлакатимизда спортни ривожлантириш, унинг қишки турларини оммалаштириш, спортчилар тайёрлашни янги, халқаро даражага олиб чиқиш борасидаги ишларга кучли суръат бағишлайди.\nПрезидентимиз мажмуадан самарали фойдаланиш, оммавий тадбирлар вақтида хавфсизликни таъминлаш, иншоот атрофини ободонлаштириш бўйича кўрсатмалар берди.


Ўзбекистон ва Россия гуманитар ҳамкорлик бўйича дастурни қабул қилади\n23:20 / 26.12.2015\n2016 йилда Ўзбекистон ва Россия икки давлат ҳукуматлари ўртасида маданий-гуманитар ва илмий-техник соҳаларда 2016-2018 йилларда ҳамкорлик қилиш дастурини имзолашни режалаштиришмоқда, деб хабар бермоқда “Россотрудничество”нинг Тошкентдаги вакили.\nУнинг фикрича, бу гуманитар ҳамжиҳатликда катта роль ўйнайди, икки давлатга сратегик ва иқтисодий алоқаларни тузишга имкон беради.\nМаълум қилинишича, Ўзбекистон аҳолисида Россиянинг хорижий муассасалари томонидан ўтказиладиган, Россияда яшовчи халқларнинг байрамлари, маданият ва анъаналарига бағишланган тадбирлар катта қизиқиш уйғотади. Бундай байрамлар орасида Масленица, Сабантўй, Славян ёзуви куни, татар ва қрим-татар тили ва маданиятига бағишланган байрамлар, бошқир маданияти фестиваллари бор.\nТаъкидланишича, икки томонлама гуманитар ҳамкорликнинг яна бир муҳим йўналиши Ўзбекистонда рус тилининг қўллаб-қувватланиши ҳисобланади. Шу муносабат билан Россия фан ва маданият маркази Россия элчихонаси кўмагида рус тилига бағишланган турли фестиваллар, рус тили ҳафталиги, анжуман, семинар ва давра суҳбатлари ўтказади.


2020 йил мамлакатимиз ҳаётида туб бурилиш ва юксак тараққиёт йили бўлади | O'zLiDeP\nПрезидентимиз Шавкат Мирзиёевнинг Мурожаатномасини тинглар эканман, барчамизнинг айни дилимиздаги сўзлар айтилганидан беихтиёр қувониб кетдим. Ҳаётимизни, турмуш тарзимизни тубдан ўзгартиришда бу Мурожаатнома бизга ҳаётий дастуриламалдир. Юртбошимизнинг даъваткор сўзларидан ўзимда янги куч, шижоат, ғайрат топдим.\nМен қишлоқ хўжалиги соҳаси вакили бўлганим ва қолаверса, йигирма беш йилдан буён шу соҳада фаолият кўрсатиб келганим боис бунинг заҳматлари ва қийинчиликларини яхши биламан. Айниқса, қишлоқ шароитида ишлаб, юқори даромадга эришиш осон эмас. Президентимиз Мурожаатномада иқтисодиётимиз ривожини, аҳоли бандлиги ва даромадлари ўсишини таъминлайдиган энг муҳим соҳалардан бири бўлган қишлоқ хўжалигини стратегик ёндашувлар асосида тараққий эттириш зарурлигини баён қилдилар. Пахта ва ғалла етиштиришга давлат буюртмасини бекор қилиб, ушбу маҳсулотларни бозор тамойиллари асосида харид қилиш тизимига босқичма босқич ўтиш, фермер ва деҳқонларимизга маҳсулот етиштиришда эркинлик бериш, соҳанинг бошқа тармоқларига ҳам арзон кредитлар ажратиш ҳақидаги таклифлари жудаям ўринлидир. Бу бизнинг энг оғриқли нуқталаримиздан эди.\nДавлатимиз раҳбарининг камбағаллик, аҳоли даромади, янги иш ўринлари яратиш, янги лойиҳаларни ҳаётга татбиқ этилаётгани хусусидаги фикрларини эшитиб, кўз олдимга чекка қишлоқларда яшаётган ҳамюртларимиз келди. Очиғи, чекка ҳудудларда етарли иш ўринлари йўқлиги сабаб ҳам эҳтиёжманд оилалар сони бирмунча кўп. Юртбошимиз одамлар нима билан шуғулланиши кераклиги ўрганилиб, иш усулини ўргатиб, даромади кам аҳоли дунёқарашини ўзгартириб, унга мос кредит бериш тажрибаси қўлланилганилгани ва бу ўзининг ижобий самарасини бераётганлигини алоҳида таъкидлаб ўтдилар. Ушбу амалиёт кенг жорий этилса, бу тоифадаги ҳамюртларимизнинг турмуш тарзи тубдан ўзгаришига шак-шубҳа йўқ.\n2020 йил мамлакатимизда “Илм-маърифат ва рақамли иқтисодиётни ривожлантириш йили” деб эълон қилинди. Умид қиламизки, бу йил мамлакатимиз ҳаётида туб бурилиш ва юксак тараққиёт йили бўлади.


Одамийлик саранжомликдан бошланади – Сурхон тонги\nБош саҳифа / Жамият / Одамийлик саранжомликдан бошланади\nОктябр 6, 2017\tЖамият Изоҳ қолдириш 735 Кўрилди\nЎрни келганда шуни таъкидлаш керакки, ҳур диёримизнинг ҳар бир куни турфа байрамлар, ҳайитлар, фестиваллар, спорт, санъат, адабиёт, маданият анжуманлари, қисқача айтганда,улуғ халқимизга хос ва мос бўлган эзгу амалларга тўлиб бормоқда.\nЮртимизнинг энг чекка ҳудудларида ҳам хайрия тадбирлари ўтказилиб, ижтимоий ҳимояга муҳтож оилалар, ёлғиз кексалар, бемор ва ногиронларнинг кўнглини кўтариш, уларни руҳий ва маънавий жиҳатдан қўллаб қувватлаш кундалик миллий қадриятларимизга айланиб бормоқда. Таъбир жоиз бўлса, муқаддас ва бетакрор Ўзбекис- тонимиз улкан тўйхонага ўхшайди. Ҳар куни байрам, ҳар куни тадбир, ҳар куни шодиёна.\nБуни қарангки, сароймонанд муҳташам бинолар, қад кўтараётган кўп қаватли иморатларнинг қурилишию, бир неча километрлик йўлларнинг таъмирланиши, камалак рангларини акс эттириб, кўкка бўй чўзаётган фавворалар, замонавий мураккаб технологияларнинг кўз ўнгимизда ишга туширилаётгани кейинги икки йил ичида ҳеч кимни ажаблантирмай қўйди. Ҳаммаси оддийдек, ҳаммаси табиийдек.\nПиру бадавлат отахонларимизнинг дуоларию, Бибихонимдек буюк, Зулфияхонимдек суюк момоларимизнинг тилаклари, оналаримизнинг алласи, шоирларнинг шеърлари, муаллимларнинг сабоғи, азиз фарзандларимизнинг шодон қийқириғи, орзу истаклари, юртдошларимизнинг умид ва интилишлари Амударё соҳилларига Ҳумо қуши қўнганидан дарак эмасмикан?\nЭлнинг эрки, она юрт озодлиги йўлидаги курашларга бошчилик қилган мардлик ва жасорат тимсоли Тўмарис, Широқ, Маҳмуд Таробий, Муқанна ва Жалолиддин Мангубердию, халқимиз раҳномоси, миллатимиз қаҳрамони Ислом Каримовларнинг порлоқ руҳлари тарихимиз осмонида ёрқин юлдуздек порлаб турганини кўрмадим, деганлар борми?\nМуҳтарам Президентимиз Шавкат Миромонович «Эркин ва фаровон, демократик Ўзбекистон давлатини биргаликда барпо этамиз», деб кимларга ишонч билдирдилар? Бу ишонч ҳар бир кишига тегишли, ҳар бир кишининг иштироки талаб этиладиган, ҳамма бир-бирига эътиборли ва мададкор бўлиши, ҳар бир киши ўз кучларини йиғиши, Ватан хизматига шай, сергак туриши керак бўлган жараён эканини ҳамма ҳам тушунадими? Буюк келажак ҳар бир халқ, ҳар бир миллатнинг ўз олдига қўйган қатъий азму қароридан, бошланади.\nЯқинда мухбирларимиз билан бир хат изидан чекка қишлоқлардан бирига бордик. Қишлоққа кираверишда кайфиятимизга булут соя ташлагандек бўлди. Аҳоли зич яшайдиган кўча ва шу кўчадаги хонадонлар кўчанинг ҳисобидан қурилиб, йўлнинг торайиб қолгани майлику-я, уйларнинг орқасидаги уюм-уюм ахлатлар ва шох-шаббалар, сарғайган ўт-ўланни кўриб ажабландик. Аризачининг хонадонига кираверишда шундоққина ҳовли юзасида эшак боғлаб қўйилган, нарироқда эса молхона. Хунук манзарани кўриб хомуш тортдик. Биз кирган хонадоннинг қўшниси ҳам кўчага ахлат уйиб қўйибди. Ҳовлида тупроқ кўпчийди. Назаримда хонадон эгалари ўзига тўқ, барчаси ҳаётда ўз ўринларини топган инсонлар. Бироқ уларда маънавий уйғоқлик, бедорлик етишмайди. Қолаверса, аризабозлик қилгунча, аввало ҳовли жой, кириб чиқадиган кўчаларимиз, маҳаллаларимиз обод ва шинам бўлса, уни кўриб улғайган фарзандларимиз унданда гўзалликка, ободликка интилувчи бўлмайдиларми, деб мулоҳаза қилиш учун тафаккур йўқ.\nНима учун ободонлаштириш, саронжом-саришталик кўнгилдагидек эмас, деб сўраганимизда нима экишингиздан қатъий назар барибир фойда йўқ. Негаки, кечки пайт оёғининг чигалини ёзиш учун ҳайдаб чиқилган молларнинг оёқлари остида экилган экинлар пайҳон бўлиб қолаверади, деган жавобни олдик. Эҳ одамлар, одамлар, қачон халқ бўласиз, қачон гўзаликка ва ободликка интиласиз? Ҳақиқий гўзаллик аслида кишининг қалбида бўлади…\nМИНГ НАСИҲАТДАН БИР ИБРАТ ЯХШИ\nЁдимда, бундан етти саккиз йиллар олдин Тошкентнинг сўлим гўшаларидан бирида барқ уриб турган сиренни кўриб, астойдил ҳавас билан айнан шу гул кўчатини Сариосиё ўрмон хўжалигидан топиб келиб, ўзимиз яшайдиган кўчага ўтказганимда бир кечада ўғирлаб кетишди. Кейинги йил яна худди шундай гулларни ўтказдим. Қўшниларим бекорга оввора бўласиз, барибир кўкариб ўсишига йўл қўйишмайди, дейишди. Айтганларидек, ўтган кетган кўзимизни пана қилиб мен эккан сирен гулларини синдириб, суғуриб ташлаб кетаверишди. Мен эса яна ва яна экавердим. Шу тахлит тўрт йил гулларни экдим. Натижага эриша олмадим. Охири сирен гул дарахтларини экиб, унинг атрофини атиргулнинг тиконли бандлари билан ўраб қўйдим. Тиконга ўралиб 3 йил турган гуллар бўйимдан баланд бўлиб ўсди. Ҳозирги кунда сирен гуллари икки-уч метрдан ошиб ўсган, эрта баҳордан кеч кузгача кўзни қувонтириб, гуллаб туради. Ўтган кетганлар эса ҳавас билан қарайди. Шундай чиройли гулларни қаердан олганимни сўрашдан эринмайди. Гўзалликка эришиш осон эмаслигини унинг учун мустаҳкам ирода ва тинимсиз ҳаракат қилиш лозимлигини англайман. Яна нимадир етишмаётганини сезаман. Бунинг учун кўчамизни таъмирлаш кераклигини, махсус техника билан текислаб шағал ётқизиш лозимлигини кўчадошларимга тушунтираман. Лекин ҳамма ерга қарайди. Нима керак, кўчани таъмирлаб, бу давлатнинг ишику, дейдиганлар ҳам топилади. Мен эса тинчимни тополмайман. Турмуш ўртоғимнинг кайфияти яхши пайтдан фойдланиб, кўчани ўзимиз таъмирлаб қўя қолсак-чи, савоб бўларди дейман. Менга индамай қўйгани билан дадамиз кўчанинг харажатларини ҳисоблаб чиққанини сезиб юраман. Пайтини топиб кўчани таъмирлайлик деявераман. Ҳовлимизда 5-10 та чорва молларининг бир иккитасининг баҳридан ўтиб, кўчани асфальт қилсак, бошқалар ҳам биздан кўриб бу анъанани давом эттирса, бизнинг обрўйимиз-ку, деб минғиллайверганимдан кейин кўчамизнинг 500 метрини асфальтлашга эришдик.\nЛекин юрагимдаги чигаллик ёзилмайди. Негаки, асфальт тўккан кунимиз бир иккита қўшнимиздан бошқа қўшниларимиз ҳатто ёрдамлашишга чиқмайдилар. Уч “ФОТОН” камазда келган асфалтьни ётқизиш осон кечмайди. Ҳашарга чиқмагани майлику-я, бизнинг уйгача асфальт етмади, деб аразлаганлари ҳам бўлади. Эҳ одамлар, одамлар, қачон халқ бўламиз, қачон ўзимиз яшаётган кўчалару қишлоқларимиз, бизни ўраб турган борлиқ учун жавобгарликни ҳис қилишни ўрганамиз, қачон ўз қобиғимизни ёриб чиқиб, фарзандларимизнинг кўзи тушадиган манзараларнинг гўзал бўлишига, уларда ҳам ана шундай гўзал муҳит яратишга ихлос қўйишга ўрнак бўламиз?\nҚОВУН-ҚОВУНДАН РАНГ ОЛАДИ\nХизмат юзасидан ташкилот мактаб, коллеж, боғча каби муассасаларни кузатаман. Баъзи ташкилотларда ободонлаштириш қўл учида ҳафсаласизлик билан бажарилганини кўриб юрагим ачишади. Атрофда чиқиндилар уюми, эшик ва дераза ромлари қийшайган. Ранги ўчиб кетган. Бинога кирсангиз, буғила бошлайсиз, полнинг ёриғига ахлат тўлиб қолган. Дераза ойналари синган. Ахир ке- йинги пайтларда айниқса, таълим муассасаларига давлатимиз томонидан сарфланаётган маблағнинг ҳисобини олиш қийин. Уни кўз қорачиғидай асраб-авайлаш, чарақлатиб қўйиш учун фақат ҳафсала етишмайди. Баъзи ташкилотларга кириб кўнглингиз яйрайди. Ўша ташкилотнинг эгаси бир ерда ўтиролмайдиган, тиниб-тинчимайдиган, гўзалликдан баҳра оладиган ихлосманд, фидойи, фаросатли инсон бўлади. Музработ туманининг 22- мактабидаги шундай манзарани кўриб, мактабнинг фидойи, ихлосманд раҳбари Муҳиддин Нурматовдай инсонлар кўпайса, эди дейман.\nУлуғ ният, ҳафсала ва ихлос билан яшаш кайфиятга, бой ёки камбағалликка боғлиқ эмас, деб ўйлайман. Анвойи гулларни экишни севадиган, соч лари ораста, арзонгина матодан тикилган кўйлакни ҳам қимматбаҳо кўйлакдай асраб киядиган, ёз келса ҳовлисидан райҳонларнинг ҳиди келиб турадиган, бир қулочгина ерга ўсма экиб, қизларию, келинларини ўсма қўйиб юришга ундайдиган аёли бор хонадонларда гўзаллик бўлади. Бундай хонадонлар атрофга нур таратиб, гўзалликдан баҳра улашиб туради. Ҳар қандай киши ана шундай хонадон билан қуда-анда бўлишни зимдан орзу қилади.\nОлдинги Тутларни асрайлик


"УЧҚУДУҚ" газетаси хабар қилади: 2018 йил – Фаол тадбиркорлик, инновацион ғоялар ва технологияларни қўллаб-қувватлаш йили УЧҚУДУҚДА – УЙЛАР ДИЗАЙНИ ЎЗГАРИШИ МУМКИН! » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / "УЧҚУДУҚ" газетаси хабар қилади: 2018 йил – Фаол тадбиркорлик, инновацион ғоялар ва технологияларни қўллаб-қувватлаш йили УЧҚУДУҚДА – УЙЛАР ДИЗАЙНИ ЎЗГАРИШИ МУМКИН!\n15-08-2018, 12:18, admin\nИнсон дунёда яшар экан, албатта, бирор бир касб-кор билан шуғулланиши лозим. Илм ўрганиш каби ҳунарли бўлишни ҳам ота-боболаримиз «фарз» санашган. Шунинг учун бўлса керак: «Бир йигитга қирқ ҳунар оз», деган нақл сўз бугун ҳам ҳар қачонгидек долзарб.\nШимолий кон бошқармаси таъмирлаш - механика цехида жиҳозларни таъмирлаш цехи устаси лавозимида ишлаётган Элёр Хушназаровнинг амалга оширмоқчи бўлган ғояси бор. Янгиликка ўч, интилувчан бу йигит мамлакатимизда экологик тоза маҳсулотлардан бинолар қуришни орзу қилади.\nЭлёр Навоий вилоятининг Хатирчи туманида таваллуд топган. Ёшлигидан қишлоқда ўсган бола борки тешани рандадан фарқлай олади. Яна бир томони Элёрнинг дадаси Нормамат ака узоқ йиллар қурилиш соҳасида ишлаган. Ана шулар сабабми, Навоий давлат кончилик институтини битирган қаҳрамонимизда йиллар ўтгани сайин қурувчиликка ҳавас ортса ортди-ки, камайгани йўқ.\n- Юртимиз кундан – кун чирой очиб бормоқда. Замонавий иншоотлар, кўприклар, маиший бинолар, муҳташам иморатлар қад кўтармоқда. Иморатларнинг қиёфаси, ландшафт дизайни, микроиқлими, қулайлик яратиши барча-барчаси ўзгармоқда-дейди Элёр. -Ўзим шу соҳага қизиққаним сабабли, уйнинг лойиҳа макетларини ясайман. Менинг ишларимда кўпроқ ёғоч ишлатилади. Бу кўпчилик назарида қимматга тушади. Аслида бизнинг иқлим шароитида ёғочдан уй қуриш сифатли ва арзон-уй жойлар яратиш имконини беради.\nЭлёрнинг орзусидаги уйларга эътибор қаратамиз. Ҳаммасига замонавий тус берилган. Икки қаватли болихонали уйлар. Ихтирочининг айтишича, дераза ойналарнинг кўплиги хона ҳароратини барқарорлаштириш баробарида энергияни тежашга ёрдам беради. Энг файзлиси - уйларнинг йўлакларига киришингиз биланоқ, ўз-ўзидан ёнадиган чироқлар ўрнатилади ва эшиклари ҳам махсус код-рақам орқали очилади. Ҳар бир хонадонга интернет ва кабелли телевидение учун мосланган қурилмалар бўлади. Ҳатто уйларда қария бобо-бувиларимиз учун махсус тушиб - чиқадиган йўлак барпо этилади. Элёрнинг ихтиросида бу ерда яшайдиган хонадон эгаларининг фарзандлари учун қулай шароитлар яратилади.\nЭлёр туғилиб ўсган Хатирчининг Хўжақўрғон қишлоғи бу йил Президентимиз ташаббуси билан "Обод қишлоқ” дастурига киритилиб, янгича қиёфа касб этмоқда. Унинг ёшликдаги орзулари – баланд ва чиройли бинолар қад ростламоқда.\nБугун мамлакатимиз келажагини Элёр каби ёшларнинг инновацион ғояларига, ўша ғоялар сари дадил қўяётган қадамларига ишонади. Юраги тубида тугиб қўйган эзгу мақсадлари, орзу-ниятларини рўёбга чиқариш учун меҳнат қилаётган, тинмай изланаётган Элёр Хушназаровнинг ишланмалари, ғоялари, макет уйлари кун келиб нафақат мамлакатимиз балки дунё халқларининг ҳам орзусидаги хонадонларнинг бошпанасига айланиши мумкин.


Пайғамбар алайҳиссаломга карикатура чизган Ларс Вилкс даҳшатли ўлим топди | Azon.uz - Ахборот-таҳлилий портал\n10456 07:35 04.10.2021\nШвеция жанубида юк машинаси енгил автомобиль билан тўқнашиб, унда кетаётган Ларс Вилкс ва унинг соқчилари бўлган икки полициячи ҳалок бўлган. Ларс Вилкс пайғамбар Муҳаммад алайҳиссаломнинг карикатураларини чизган швед рассомидир.\nҲодиса Крунуберг минтақасининг Маркарюд қишлоғи яқинидаги Е4 автомагистралида содир бўлган.\nТўқнашувда иккала машина ҳам ёниб кетган, юк машинаси ҳайдовчиси жароҳат олиб, тирик қолган. Ҳодиса қандай содир бўлгани ҳақида ҳозирча ҳеч қандай маълумот йўқ. Юк машинаси ҳайдовчиси касалхонага ётқизилганидан кейин сўроқ қилинган.\n«Ал-Қоида» жангарилари Вилкснинг боши учун 100 минг доллар ваъда қилган эди.\nШундан сўнг, карикатурачи ҳар доим полиция ҳимоясида бўлган. 2010 йил июль ойида Уилкснинг уйига ўт қўйишга уринган икки киши икки ва уч йиллик қамоқ жазосига ҳукм қилинган. Бу воқеалардан олдин, Уппсала университетида фалсафа факультетида санъатда сўз эркинлиги ҳақида маърузалар ўқиган карикатурачига ҳужум қилинган.\n2010 йил март ойида Ирландияда Вилксни ўлдирмоқчи бўлган гуруҳ ҳибсга олинган эди. Унда америкалик Колин Лароуз иштирок этган. Уни кейинчалик Қўшма Штатларда тутиб, 10 йил қамоқ жазосига ҳукм қилинган.\nМахсус Карикатура Швеция\n«Расуллуллоҳ (соллаллоҳу алайҳи ва саллам) сирлари соҳиби»: Аҳзоб куни (давоми)\n47 20:50 16.05.2022\nДинимни ўрганаман: болани куйдириб қўйса...\n197 20:25 16.05.2022\n211 19:25 16.05.2022\nАхлоқус солиҳийн: Ҳаё — имондандир\n114 19:05 16.05.2022\nҲалол луқма: Мурод ҳожи – Тaйфур\n263 18:40 16.05.2022\n«Ашараи мубашшара»: Бири — сиддиқ, бири — форуқ (давоми)\n66 18:05 16.05.2022


Қуддусда Исроил бош вазири Эҳуд Олмерт ва Фаластин президенти Маҳмуд Аббос учрашуви бўлиб ўтди.\nУчрашув чоғида Э.Олмерт Исроил қамоқхоналаридан фаластинлик 250 маҳбус озод этилишини маълум қилди. Маҳбуслар жума куни озод қилинади. Уларнинг 85 фоизи М.Аббос етакчилигидаги “Фатҳ” ҳаракати аъзолари экани айтилмоқда.\n“Ҳамас” жангарилари Ғазо минтақаси назоратини ўз қўлига олгандан сўнг М.Аббос ҳукуматни тарқатиб юбориб, Иордан дарёсининг ғарбий соҳилида янги ҳукумат ташкил этган эди. Исроил ҳам М.Аббоснинг янги ҳукуматини қўллаб-қувватлашини билдирмоқда.


15 апрел 2021, Тошкент вақти: 21:23\nБу суратнинг Қарши туманида бўлиб ўтган воқеага алоқаси йўқ.\nЎзбекистон Бош прокуратураси матбуот хизмати хабарига кўра, 9 июль куни Қашқадарё вилоят, Қарши туман Ички ишлар бўлимининг мансабдор шахсларига нисбатан ЖКнинг 206-моддаси 1-қисми билан жиноят иши қўзғатилди.\nҲозирда вилоят прокуратураси томонидан тергов олиб борилмоқда.\nОзодлик олган маълумотга кўра, тергов қилинаётганлар орасида ўз вазифасидан четлатилган Қарши шаҳар ИИБ собиқ бошлиғи Жаҳонгир Ражабов ҳам бор.\nМаҳаллий фермерларнинг айтишича, милиция формасида юрган собиқ бошлиқ Жаҳонгир Ражабов уларнинг баъзиларидан кечирим сўраган, баъзиларига эса, аризасини қайтариб олиш талаби билан босим ўтказмоқда.\nБу моддага кўра жавобгарликка тортилган шахснинг айби судда исботланса, "у энг кам ойлик иш ҳақининг бир юз эллик бараваридан уч юз бараваригача миқдорда жарима ёки беш йилгача муайян ҳуқуқдан маҳрум қилиш ёхуд уч йилгача ахлоқ тузатиш ишлари ёки уч йилгача озодликдан маҳрум қилиш билан жазоланади".\nЖаҳонгир Ражабов томонидан калтакланганини иддао қилган фермерлардан бири Раҳматулло Хўжамуродовнинг айтишича, вилоят прокуратурасининг терговчиси бу иш бўйича суриштирув олиб бормоқда:\n“Ўтган ҳафта бошида вилоят прокуратурасига чақиртирди. Жабрланган тўрт фермер бирга бордик. Умид Жаҳонгиров деган терговчи, нима қилайлик, чора кўрайликми ёки даъволарингдан воз кечасизларми, деб сўради. Мен, қонунда қандай ёзилган бўлса, шундай чора кўринг, деб айтдим. Бошқа фермерлар ҳам шу гапни айтишди”, деди фермер Раҳматулло Хўжамуродов.\nУнинг айтишича, туман ИИБнинг собиқ бошлиғи Жаҳонгир Ражабов ўртага одам қўйиб, уларга бу воқеада ўзининг айбдор эмаслигини тушинтирмоқчи бўлган:\n“Қарши туман қишлоқ хўжалик бошқармаси мулозими Рўзимуродов Гулмурод, 6 июль куни бизга телефон қилиб, Жаҳонгир Ражбаов биз билан учрашмоқчи эканлигини, кечирим сўрамоқчи эканлигини айтди. Биз бормаймиз, керак эмас, дедик. Лекин Гулмурод ака жонимизга қўймай Абдуҳамид Назаровнинг дала шийпонига чақиртирди. Биз ўша тўрт фермер, Мухтор Тошев, Абдуҳамид Назаров, Баҳриддин Тўраев ва мен Жаҳонгир Ражабов билан учрашдик. У милиция формасида келди. Аввалгидай қўпол эмас, юмшоққина бўлиб қолибди. Кулиб келиб, кўришди. Энди мени ҳам тушунинглар, мен ўзим учун қилмаяпман, мен ҳам шу секторни раҳбариман, шунга мендан ҳам талаб қилишади, шунақа бўп қолди, деб узр сўраганнамо қилгандай бўлди. Лекин, очиқ мени кечиринглар, демади. Биз ҳам ҳаммаси қонуний бўлсин, дедик”, дейди фермер Раҳматулло Хўжамуродов.\nАммо, Жаҳонгир Ражабов томонидан калтакланганини иддао қилган яна бир фермер Нафиса Кенжаеванинг айтишича, собиқ бошлиқ фермерлардан “бу аёл погонимни юлиб олди” деган ёлғон кўрсатмани мажбуран ёздириб олмоқда:\n“Терговчи бизни "гувоҳлар" билан бетма-бет қилди. Улар юзинг-кўзинг демай, “сен начальникни погонини юлиб олгансан”, деб туҳмат қиляпти. Собиқ бошлиқ группа олиб келиб, ҳар бир фермердан мажбуран менга қарши кўрсатма ёзиб олган. Бу ҳақда фермерларнинг ўзлари менга айтишди. Улар “начальник милиса бу аёлни ургани йўқ, аксинча, бу аёл уни ҳақорат қилиб погонини юлиб олган”, деб ёзиб беришган экан. Энди битта ишончим вилоятдан келган терговчидан, унинг адолат қилишига умид қилиб қоляпман”, деди фермер Нафиса Кенжаева.\nҚашқадарё вилоят прокуратурасининг ўзини таништирмаган мулозими, Қарши тумани ИИБ собиқ бошлиғи Жаҳонгир Ражабов устидан жиноят иши қўзғатилганини инкор қилмади. Мулозим бу ҳақда батафсил маълумот беролмаслигини айтди.\nҚарши тумани ИИБ собиқ бошлиғи Жаҳонгир Ражабовнинг мобиль телефони ўчирилгани боис, у билан боғланишнинг имкони бўлмади.\nҚашқардарё вилояти Қарши туманида буғдой режасини бажара олмаган фермерларнинг туман Ички ишлар бўлими бошлиғи Жаҳонгир Ражабов томонидан мунтазам калтаклангани ҳақида 27 июнь куни фермерларнинг ўзлари Озодликка шикоят қилган эди.


“Динамо” мағлуб этилди | "NAVBAHOR" FUTBOL JAMOASINING RASMIY WEB SAHIFASI\n“Динамо” мағлуб этилди\nМавсумга тайёргарликни Тошкентда давом эттираётган жамоамиз бугун Самарқанднинг “Динамо” клуби билан баҳс олиб борди. Қибрайда ўтган баҳснинг биринчи бўлимида футболчиларимиз анча мазмунли ўйин кўрсатишди. Бунинг натижаси ўлароқ танаффусга қадар самарқандликлар дарвозаси уч бор нишонга олинди. Голларга Алишер Маҳмудов, Абдумалик Абдуллаев ҳамда Бахтиёр Ёқубовлар муаллифлик қилишди. Иккинчи бўлимда эса томонлар битта гол билан чекланишди. Яъни “Динамо” жамоаси вакили пенальтидан самарали фойдаланиш орқали ҳисобдаги фарқни қисқартиришга эришди. Шу тариқа жамоамиз 3:1 ҳисобидаги ғалабани қўлга киритди. Учрашувда жамоамиз таркиби қуйидагича бўлди: Дониёр Усмонов, Тимур Яфаров, Тоҳир Шамсиддинов, Раҳматулло Бердимуродов, Юрий Рижко, Роббим Ҳасанов, Бахтиёр Ёқубов, Илҳом Бойдедаев, Алишер Маҳмудов, Собир Ҳамидов, Абдумалик Абдуллаев. Захирадан майдонга тушганлар: Ориф Мамаджанов, Элёр Жаҳонов, Отабек Валижонов, Ислом Исмоилов, Муҳаммад Расулов, Акбаршо Рашидханов, Қаҳрамон Маҳаммаджанов, Соҳиб Абдуллаев, Хуршид Хўжаев, Ботир Тўрабоев.\nЖамоадаги янгиликлар хусусида гап кетганида, олдинги машғулотларда қатнашган Алишер Шоғуломов ва Аюбхон Ғаппаровлар айни пайтда таркибда эмаслар. Шоғуломов ҳозирда “Оқ-тепа” йиғинида иштирок этмоқда. Ғаппаров эса мураббийлар штабининг қарорига кўра янги мавсумни “Навбаҳор”да ўтказмайдиган бўлди. Ҳимоячи Дурбек Умаралиев эса ёшлар сафида шуғулланмоқда. Шу кунга қадар таркибда бўлган футболчиларнинг аксарияти билан шартномалар имзоланганлигини келтириш мумкин. Бу ҳақда кейинроқ батафсил маълумот берамиз.


Ўзбек телеканаллари янги #birgakurashamiz челенжини ишга туширди - Darakchi\nЎзбек телеканаллари янги #birgakurashamiz челенжини ишга туширди\nЖАМИЯТ 01.04.2020, 13:48\nЎзбекистон Электрон оммавий ахборот воситалари миллий ассоциацияси (ЎзЭОАВМА) COVID-19 коронавирусининг тарқалишига қарши курашда мамлакатимиз фуқароларининг руҳий бардамлигини кўтариш мақсадида кенг қамровли #birgakurashamiz (#вместепобедим) хэштеги остидаги янги умумхалқ челленжни ишга туширмоқда.\nЧелленж доирасида ўзбекистонликлар телеканалларнинг электрон ва ижтимоий тармоқдаги манзилларига карантин даврида бўш вақтни қандай ўтказаётганлари, болаларига қай йўсинда таълим-тарбия бераётганлари ҳақидаги видеолавҳаларини юборишлари керак бўлади. Бу челленжда барча иштирок этиши мумкин.\n«Биз бутун халқимизни ҳар қандай вазиятда ҳамжиҳат бўлишга, бир-биримизни қўллаб-қувватлашга чақирамиз. Юртдошларимиз улашаётган видеолавҳалар бирдамлик муҳитини мустаҳкамлашга ёрдам беради” – дейди ЎзЭОАВМА бошқаруви раиси Фирдавс Абдухаликов.\nБундан ташқари барча телеканаллар томонидан коронавирусга қарши курашаётган тиббиёт ходимларининг, ҳуқуқ-тартибот идоралари вакилларининг фидокорона ҳаракатлари акс эттирилган лавҳалар намойиш қилинади.\nҚайд этиш ўринлики, мавжуд вазият талабларидан келиб чиқиб, миллий телеканалларимиз ўз дастурларига муайян ўзгартиришлар киритишган.\n«UzreportTV телеканали аҳолини эпидемиологик вазият ва COVID-19га қарши курашиш жараёнларидан мунтазам хабардор қилиб туриш мақсадида махсус телекўрсатувлар дастурини жорий қилган” – дейди мазкур телеканал раҳбари Равшан Жўраев.\n«MY5 телеканали карантин даврида олий ўқув юртлари талабалари учун телевизион дарслар ва ўқув кўрсатувларини узатишни йўлга қўйди. Бу дастурлар ёшларга ўқув жараёнидан узилиб қолмасликлари учун катта ёрдам беради. Шу билан бирга, одамлар уйда, масофадан туриб қандай ишлаётганини кўрсатувчи махсус дастурлар ҳам тайёрлаяпмиз”, - дейди телеканал директори Қобулжон Ахмедов.\n«ZO’R TV телеканали «Ўзбекистон Меҳр-шафқат ва саломатлик» хайрия фондига қўшимча маблағларни жалб қилиш мақсадида ижтимоий роликлар намойиш қилмоқда. Шунингдек, таниқли тадбиркорлар, маданият ва санъат арбоблари иштирокида карантинни қай тартибда ўтказиш ҳақида тавсияларни ўз ичига олган кўрсатув ва роликлар ҳам бериб борилмоқда. 23 мартдан бошлаб кечки соатларда Миллий Гвардия, Давлат божхона қўмитаси, Давлат солиқ қўмитаси, Соғлиқни сақлаш вазирлиги, Бош прокуратура ва бошқа идоралар ходимлари иштирокида «Дахлдорлик туйғуси» кўрсатуви намойиш қилиняти», - дейди телеканал директори Музаффар Мирзахмедов.\n«Биз бутун дунё коронавирусга қарши қандай курашаётгани ҳақида хабарлар тасмасини ишга туширдик. Шунингдек, ўзбек ва жаҳон юлдузлари, таниқли инсонларнинг аҳолини карантин даврида уйда ўтиришга даъват этадиган чиқишлари ҳам намойиш этилмоқда” дейди Sevimli телеканали директори Жалоллидин Сафоев.\n«Milliy TVда коронавирус профилактикаси ҳақида роликлар узатила бошланди. Бошқа телеканаллар сингари биз ҳам “Ўзбеккино туҳфаси”, “Уй кинотеатри” акциялари доирасида миллий фильмларимизни намойиш этиб боряпмиз” – дейди ушбу телеканал бош директори Маманбий Омаров.\n«Биз ассоциациямизга аъзо бўлган барча телеканаллар, радиостанциялар, кабель телевидениеси студияларига коронавирус эпидемиясига қарши курашда кўрсатилаётган фаол фуқаролик позицияси учун самимий миннатдорлик билдирамиз” дейди ЎзЭОАВМА раҳбари Фирдавс Абдухаликов.\nЎзбекистонда "Сўнгги қўнғироқ" тадбири бошланди\nРамазон ойидан кейин тутиладиган олти кунлик рўза ҳақида биласизми?\n“O‘zbekiston 24”ни танқид қилган журналистлар “Спорт” телеканалидан ишдан бўшатилди


Тарк қилинган суннатлар: мисвок ишлатиш\nBy Муҳаммад Ҳабибуллоҳ on 03/16/2016 МАҚОЛАЛАР ТАРК ҚИЛИНГАН СУННАТЛАР\nИнсон табиатан тозалик ва хушбўйликка интилади. Шундай бўлсада, Аллоҳ таоло бандаларига раҳмат қилиб, инсонлар наздида одатий саналган бу ишларга улуғ ажру мукофотлар ваъда қилган. Мисвок ишлатиш ҳам шу ишлар жумласидандир. Ойша розияллоҳу анҳодан ривоят қилинишича, Расулуллоҳ соллаллоҳу алайҳи ва саллам шундай деганлар: “Мисвок оғизни тозалайди, Парвардигорни рози қилади” (“Муснад”, 24249-ҳадис).\nИслом дини оғиз тозалашга қаттиқ эътибор қаратган. Расулуллоҳ соллаллоҳу алайҳи ва салламнинг суннатларига назар солсак, у киши ҳаётлари давомида, ҳатто ўлим тўшагида ётганларида ҳам мисвокни тарк қилмаганларига гувоҳ бўламиз. Шундан келиб чиқадики, оғиз тозалаш ҳар қандай вақтда мустаҳабдир. Бироқ баъзи ўринларда янада таъкидлироқ бўлади, жумладан:\nУйқудан турганда: Ойша розияллоҳу анҳо шундай дейдилар: “Расулуллоҳ соллаллоҳу алайҳи ва саллам кечаси уйқудан турганларида оғизларини мисвок билан тозалар эдилар” (Бухорий (889) ривояти).\nТаҳорат олишда: бу ҳақда Расулуллоҳ соллаллоҳу алайҳи ва саллам: “Агар умматимга машаққат бўлмаганида, уларни ҳар таҳоратда мисвок ишлатишга буюрган бўлардим” – деганлар (“Муватто”, 115-ҳадис).\nНамоздан олдин: бу ҳақда Расулуллоҳ соллаллоҳу алайҳи ва саллам шундай деганлар: “Агар умматимга машаққат бўлмаганида, уларни ҳар намоздан олдин мисвок ишлатишга буюрган бўлардим” (Муслим (510) ривояти).\nУйга кирганда: Ойша розияллоҳу анҳодан Шурайҳ ибн Ҳонеъ: “Расулуллоҳ соллаллоҳу алайҳи ва саллам уйга кирсалар, биринчи навбатда нима қилардилар?” – деб сўраганида у киши: “Мисвок ишлатардилар” – дея жавоб берганлар (Муслим (511) ривояти)\nЖума куни: Расулуллоҳ соллаллоҳу алайҳи ва саллам: “Жума куни ғусл қилиш, мисвок ишлатиш, имкони борича хушбўйлик ишлатиш ҳар бир балоғатга етган кишининг бурчидир” – деганлар (Муслим (1912) ривояти).\nШунингдек, оғизнинг ҳиди ўзгариб кетганида мисвок билан уни тозалаш янада таъкидлироқ бўлади. Зеро, мисвок ишлатишдан кўзда тутилган мақсад оғизни ҳар хил ёқимсиз ҳидлардан тозалашдир.\nОғизни тозалаш учун арок деган дарахтнинг новдасидан қилинган мисвок ёки бугунги кунимизда янги ихтиро қилинган тиш чуткасини ишлатиш мақсадга мувофиқ бўлади. Мисвок ишлатишнинг кўринишига келсак, фуқаҳоларимиз мисвок билан тиш, милк, тил ва оғизнинг тепа қисмларини тозалаш афзал дейишган. Шунингдек, мисвок ишлатишдан олдин уни ювиш ва оғизнинг ўнг тарафидан бошлаш суннатга мувофиқ бўлади. Бу ҳақда Ойша розияллоҳу анҳо шундай деганлар: “Расулуллоҳ соллаллоҳу алайҳи ва саллам мисвокни ювиш учун менга берардилар. Мен уни ўзим ишлатардим. Сўнг уни ювиб, Расулуллоҳ соллаллоҳу алайҳи ва салламга берар эдим” (Абу Довуд (52) ривояти). Бошқа бир ҳадисда эса Ойша розияллоҳу анҳо: “Расулуллоҳ соллаллоҳу алайҳи ва саллам соч тарашда, оёқ кийим кийишда, покланишда, хуллас, барча ишларда ўнг тарафдан бошлашни маъқул кўрар эдилар” – деганлар (Бухорий (168) ривояти).\nШуни ҳам таъкидлаб ўтиш лозимки, мисвок ишлатиш фақат эркаклар учун эмас, балки аёллар учун ҳам мустаҳабдир. Кўриб турганингиздек, мисвок ишлатиш ҳақида жуда ҳам кўп ҳадислар келган бўлса-да, биз бу суннатни эътибордан четда қолдиришимиз асло дуруст бўлмайди, оғизнинг ҳидланиб юриши мусулмон кишига умуман ярашмайди. Келинг, аввало, бир суннатни қайта тирилтириш савобига муяссар бўлиш учун, қолаверса, оғиз ҳидлангани боис ён-атрофимиздагиларга, хусусан турмуш ўртоқларимизга зарар бермаслик учун бугундан бошлаб, мисвок ишлатишни ўзимизга одат қилайлик.\nAvvalgi maqolaИмом иқомат якунланмасдан намозни бошлаши тўғрими?\nKeyingi maqola Турли кўринишларда жинсий яқинлик қилиш жоизми?


Президент мактаблари синовида бир хил натижа кўрсатганлар қандай танланади? — Minbar\n17 июл 11:08 2 дақиқада ўқийсиз Янгиликлар\nКеча Президент мактаблари саралаш имтиҳонларининг натижалари эълон қилинди. Тест жавобларида бир хил натижа қайд этган номзодлар ҳам борлиги аниқланди. Шу мақсадда Minbar Президент мактаблари мутасаддилари билан боғланиб, вазиятга ойдинлик киритди.\nMinbar манбаси хабарига кўра, бундай ҳолат Президент мактабларига қабул қилиш тартибида аниқ белгилаб қўйилган. Тест имтиҳонларида ўқувчилар тенг натижалар қайд этса, яъни бир нечта номзод бир хил умумий балл тўплаган бўлса, номзодлардан:\n"Муаммони ечиш" бўйича энг катта балл олгани ўтади. Бу натижа ҳам бир хил бўлса,\n"Танқидий фикрлаш" бўйича энг катта балл олгани ўтади. У ҳам бир хил бўлса,\n"Инглиз тилида ўқиш" бўйича энг катта балл олганлар ўтади. У ҳам бир хил бўлса,\n"Инглиз тилида тинглаш" бўйича энг катта балл олганлар ўтади.\nАгар шу босқичгача ҳали ҳам ўтадиган бола аниқланмаган бўлса (миллиондан бир учрайдиган ҳолат!) ёшроқ номзод танланади (туғилган куни, ойи, йилига қараб).\nАгар ҳануз ўхшашлик мавжуд бўлса (миллиардда бир учрайдиган ҳолат!), Cambridge Assessment буни бартараф қилиш учун мос усулни ишлаб чиқади.\nАгар ўқишга кирган талабгор Президент мактабида ўқишни рад этса ёки биринчи чорак давомида ўқишни тарк этса, рўйхатдаги энг юқори балл тўплаган, лекин ўқишга кира олмаган номзод бўшаган ўринга таклиф қилинади.\nCambridge Assessment ушбу имтиҳондаги тизимнинг шаффофлиги ва хавфсизлигини таъминлаган ҳолда, якуний қарорлар бўйича мурожаатлар ёки баллар бўйича апелляция талабларини қабул қилмайди. Ота-оналар бола ҳужжатини ПМга топширган вақтида ушбу қоида билан танишган ва рози бўлган.


Тушда КЎКРАК. К-Л-М харфларига туш табрлари » Tush tabiri, tushlar tabiri, тушлар таъбири\nТушда КЎКРАК. К-Л-М харфларига туш табрлари\nКўкрак кенглиги иймон; кўкрак торлиги исёндан далолат беради.\nТушда камалакнинг барча рангини кўриш турмуш қуришга, муаммолардан халос бўлишга ишорадир.\nТушда кўл кўриш хушфеъл, тежамкор аёлга; сафарга чиқмоқчи бўлганларнинг сафари бироз муддат орқага сурилишига ишорадир.\nИбн Сийрийн айтибдирларким, қар ким тушида карвон билан отлиқ кўрса, ул карвонларда аҳли салоҳ\nодамлар бўлса, далил бўлғайким, унинг ҳамма иши салоҳлик ва хайрлик бўлгай. Агар муфсид, фосиқ бўлса, бунинг акси бўлиб нуқсон етгай.\nИбн Сийрийн айтибдирларким, ҳар ким тушида ёғоч косада таом еса, сафардан унга кўп мол ҳосил бўлгай. Агар чинни косада бўлса бечораликка далолат. Агар кумуш ёки олтин косада бўлса, унга ҳаром ризқ етгай. Агар косани қуруқ кўрса, камбағал бўлгай. Агар косанинг ичида ширин нарсалар кўрса, мол билан неъмат топгай. Агар аччиқ нарсаларни кўрса ёки еса ғам-андуҳ етгай.\nИбн Сийрийн айтибдирларким, ҳар ким тушида какликни тутиб олса, унга яхши хотин учрагай ёки хушрўй канизак олгай. Агар гўштини еса яхши кийим кийгай.\nАгар кабутарни тушида кўрса ва қўлга олса, яхши хотин ёки канизак олгай, хотини бўлса, хотини қиз туққай. Агар кабутарнинг гўштидан еса, хотинининг молидан баҳраманд бўлгай. Кабутар болаларини олса, ғам-андуҳ бўлгай. Уйида кабутарларни кўп кўрса, худои Таоло унга фарзанд ато қилгай, ўз хотини молидан баҳраманд бўлгай.\nИбн Сийрийн айтибдирларким, ҳар ким тушида қўлида калиг олиб, қулфларни очса, далил бўлғайким, ҳа. 1 мушкуллари осон бўлгай. Ҳамма ишларига кушойиш бўлгай. Агар қўлида анча калитларни жам қилиб турса, ҳожати барор бўлиб, қадр ва манзилоти зиёда бўлгай. Агар калитни йўқотса, намозга коҳил (зарар) бўлгай.\nИмом Жаъфар Содиқ Раҳматуллоҳ алайҳ айтибдирларким, калит 8 нарсадан далолат қилур:\nМушкули осон бўлгай.\nҒамдан халос топгай.\nБеморликдан шифо топгай.\nДуоси ижобат бўлгай.\nДини бақувват бўлгай.\nИлмидан бошқалар баҳраманд бўлгай.\nҲазрати Дониёл алайҳиссалом айтибдирларким, ҳар ким тушида камоннинг ипини тортиб турса сафарга чиқиб фойда кўргай. Агар камон синса, сафари тамом бўлгай ва қадр манзилОти ҳам кам бўлгай. Агар биров унга камон берса, Худои таоло унга фарзанд ато этгай. Агар ўз қўли билан камон ясаб олса, унга подшоҳлик насиб этгай, қадри зиёда бўлгай, ёки молдор хотин олгай.\nИбн Сийрийн айтибдирларким, ҳар ким тушида Каъбатуллоҳни кўрса, ва тавоф қилса, далил бўлгайки, дини салоҳийлик ва мустаҳкам бўлиб, подшоҳлардан наф олгай. Агар уйи Каъба бўлганини кўрса, одамлар унинг зиёратига келсалар, омонатдор бўлиб, иззат-ҳурмат топгай. Агар Каъбатуллоҳда намоз ўқиса, халифадан кўп наф олгай. Душмандан нажот топиб, дуоси мустажоб бўлгай. Агар Ҳажарул Асвад (Қора тош)ни зиёрат қилиб, уни ўпса, албатта ҳажга боргай.\nКирмоний Раҳматуллоҳ алайҳ айтибдирларким, ҳар ким тушида оҳуни ушласа, унга албатта соҳибжамол канизак насиб бўлгай. Агар оҳуни ўлдирса ёки уйида ўлса,\nул кишининг хотини тарафидан воқеъ бўлган қайғули ходиса сабаб ташвишда қолгай.\nИбн Сийрийн Раҳматуллох алайҳ айтибдирларким, ойна жой ва вилоят бўлгай. Ҳар киши тушида ойна олса ёки унга биров берса, қадри манзилот ва вилоят топгай. Ва эр киши тушида ойна кўрса, унга Худойи таоло ўнта ўғил ато қилгай, агар хотин киши кўрса, қиз туққай.\nЙбн Сийрийн айтибдирларким, хар ким тушида кундуз кунини кўрса, кунларнинг’ яхшиси душанба, пайшанба, жума кунлари бўлгай. Ушал кунларда ҳар нима иш қилса, яхшилик ва манфаат топгай ва ҳар қанча равшанликда кўрса ўшал микдорча хурсандлик топгай.\nТушда КУЙ, НАЪМА\nИбн Сийрийн айтибдирларким, ҳар ким ту1нида сурнай ва карнай наъмаларини эшитса ва кўрса, далил бўлгайки, унга мусибат етгай, ботил сўзларни эшитгай. Муаббирлар айтибдирларким, наъмаларни эшитмоқ олти нарсага далолат қилур:\nИбн Сийрийн айгибдирларким, ҳар ким тушида кучукни кўрса, душмани заифга далолат қилгай. Агар қора кучук бўлса, душмани арабдин бўлгай, оқ бўлса ажамдин\nбўлгай. Агар уни тишлаб олса, душманидин заҳмат кўргай. Агар жомасини йиртиб қўйса, унинг молига заҳмат етгай. Агар кучукнинг гўштини еса, душманидан ғолиб бўлгай. Агар унга нон берса, ризқи ва моли зиёда бўлгай.\nИбн Сийрийн Раҳматуллоҳ алайҳ айтибдирларким, тушида кўзни равшан кўрса, далил бўлгайким, тўғри йўлни топгай, залолатдан ҳидоятга ўтгай. Агар ўзини нобина (кўр) кўрса, далил бўлгайки, залолатга юргай ёки фарзанди вафот топгай. Агар тушида кўзи кўр бўлса, нисби# дини (ярим дини) кетгай ёки бирор гуноҳи кабира (катта гуноҳ) қилгани сабабидан бирор жазои офат етгай.\nАгар кўзига сурма қўйса, далил ‘бўлгайким, динининг ислоҳига (тўғри йўлдан озиш) юриш килгай. Агар кўз нурини камрок кўрса, тоат- ибодатга суст бўлганидан ишоратдир. Агар икки кўзини жуда тўқ кўрса, (оқи билинмайдиган даражада) далил бўлгайки, шариати Мустафодан бебаҳра экан. Агар кўзидан қон оқса, фарзанди важҳидан ғам-андуҳ етгай ёки молидан нуқсон кўргай.\nИмом Жаъфар Содиқ Раҳматуллоҳ алайҳ айтибдирлар- ким, ҳар ким тушида кўзни кўрса, 7 нарсага далолат килур:\nТушда нур таратган чирокни кўриш, ҳузур-ҳаловатли кунларга яқин қолганига, дори ампуласини кўрмоқ нозик дилхираликка ишора ҳисобланади.\nЛифт билан чиқиш моддий ва маънавий даражаларга, рўзғор қийинчиликларидан қутулишга, лифт билан бирон жойга ёки бирон қаватга тушиш эҳтиёжини қондириш учун ўзидан диний ва дунёвий жиҳатдан пастда бўлган инсонга мурожаат қилишга мажбур бўлишга ишорадир.\nТушда ёнаётган қандштни кўриш ёки қандйл ёқиш яхши- лик аломатидир. Қандил сотиб олганини кўриш, янги ишга киришдан ва бу ишдан манфаат кўришидан далолат беради.\nТушда латифа эшитиш руҳий ёлғизликдан кутилишга ва кенг миқёсда иш бошлашга ишорадир.\nТушда янги очилган лола кўриш хушхабар эшитишга ишора.\nИбн Сийрийн айтибдирларким, ҳар ким тушида лочин ёк] шундай кушлардан кўрса ёки унга биров берса, ул қуш унга ром бўлиб, мутеъ бўлса-ю, қўлида тутиб турса, ул киши улуғ бўлиб, кадри манзилоти ва ҳурмати зиёда бўлғай. Агар қуш қўлида ҳалок бўлса, давлатининг нуқсонига далолатдир. Агар биров тушида унга куш берса Аллоҳ таоло унга қобил фарзанд, беадад давлат ато қилғай.\nЯлтираб турган лаган кўриш оила қуришга ишора.\nТушда ЛАГАН (2)\nИбн Сийрийн айтибдирларким, ҳар ким тушида лалини кўрса, қизил бўлса ёки унга биров лали берса ёки бўлмаса лали сотиб олса, далил бўлгайким, тунг эгаси соҳибжамол хотин бўлиб, ул сифатда қиз туққай. Акдда ҳам, одобда ҳам онадек бўлгай. Бундай хотинларнинг зурриётига ҳеч шикаст етмагай. Эътиқоди мустаҳкам бўлгай. Аллоҳи таолонинг буйрукдарини бажаргай, наҳийлардан қайтгай. Агар лалини кўп тўпласа, унинг миқдорича мол йиққай.\nТушда лайлак кўриш зиёфат, йиғинларни ёқтирадиган одамга ишора. Уй томига лайлак қўнганини кўриш шуҳрати донғи кетган инсон сизга меҳмонга келади.\nТушда МЕҲМОН қилмоқ\nБир инсон тушда кимнидир меҳмон қилганини кўрса, борадиган жойида қийинчилик кўришидан далолат беради.\nБундай ҳолни кутаётганларнинг мансабдан тушганини туш кўришлари ишлари яхшиланишига, буни кутмаганлар учун эса ишига лоқайдлик билан қараганлигидан далолат беради.\nТушда машина миниш ишларнинг яхши бўлишига ва мансаби кўтарилишига ишорадир. Автоҳалокатга учраган машинани кўриш, буюк мавқе соҳиби бўлишга, ағдарилган машина кўриш (давоми қани).\nТушда МАЙКА (ИЧ КИЙИМ)\nТушда кишининг ич кийимлардан ҳисобланган майкани кўриши маҳрам сирларига ишорадир. Тоза майка гўзал хотираларга, кир майка уйдаги ҳузурсизликлардан далолат беради.\nТушда мўри кўриш бахт ва мўл ризқдан далолат беради. Уйдаги мўрининг бузилган, хароб бўлганини кўриш, ғам ва хафагарчилик, дилхираликка ишорадир.\nМол-мулк орттиришга ишорадир. Мўйлов ва соқолнинг юлиниши йўқсилликка ишорадир.\n« Тушда КЕТМОН. К харфига туш табрлари\nТушда МАККА ШАҲРИ. М харфига туш табрлари »


Унда Олий Мажлис Қонунчилик палатаси депутатлари, Ўзбекистон Экологик партияси Марказий Кенгаши ходимлари, Ўзбекистон Экологик партияси вилоят, туман ва шаҳар Кенгашлари раислари, партиядан сайланган маҳаллий кенгаш депутатлари, табиатсевар аҳоли ва ёшлар, ОАВ вакиллари иштирок этди.\nДастлаб, Ўзбекистон Республикаси Президентлигига Ўзбекистон Экологик партиясидан кўрсатилган номзод Нарзулло Обломуродовнинг Қашқадарё вилояти бўйича ишончли вакили Носир Ҳалимов иштирокчиларга номзоднинг таржимаи ҳоли ҳақида маълумот берди.\nШундан сўнг, номзод Нарзулло Обломуродов йиғилганларни ўз сайловолди дастури билан таништирди. Номзод ўз нутқида сайловолди дастурида белгиланган устувор вазифа ва мақсадларга атрофлича тўхталиб ўтди.\nҲаммамизга маълумки, бугунги кунда чиқиндилар муаммоси нафақат Ўзбекистонда, балки бошқа давлатларда ҳам энг долзарб экологик масалалардан бирига айланган. Нарзулло Обломуродов қашқадарёлик сайловчиларни ўзининг сайловолди дастури билан таништирар экан, асосий эътиборни вилоятдаги саноат ва маиший чиқиндилар билан боғлиқ муаммоларга қаратди.\nМаълумотларга кўра, Қашқадарё вилояти бўйича санитар тозалаш корхоналари аҳоли томонидан чиқариладиган маиший чиқиндиларни ташиш хизмати 771 та маҳалла учун мавжуд бўлиб, ҳозирги кунда шундан 685 та маҳалла жараёнга қамраб олинган. Йил якунига қадар ҳудуддаги мавжуд 16 та чиқинди полигонидан 3 таси ёпилади ва 3 та янги полигон, жумладан, қурилиш чиқиндиси учун 2 та полигонда, яъни Косон ва Чироқчи туманида қурилиш ишлари бошланади. Вилоят ҳудудида мавжуд бўлган қаттиқ маиший ва саноат чиқиндилар полигонлари 19 та бўлиб, жами эгаллаб турган ер майдони 154 гектардан ошади.\nҚашқадарё вилоят «Агрокимёҳимоя» АЖга қарашли Ғузор туманидаги Ўсимлик зараркунандаларига қарши заҳарли моддалар «қабристони» мавжуд бўлиб, умумий ер майдони 3,3 гектарни ташкил этади. Мазкур ҳавзанинг ҳимоя зонаси ташкил этилган бўлиб, лойиҳавий чиқинди тўплаш қуввати 481,3 тоннани ташкил этади.\nУчрашувда вилоятдаги мавжуд барча даволаш профилактика муассалари томонидан йилига 2,3 минг тоннадан зиёд тиббиёт чиқиндилари ҳосил бўлиши алоҳида қайд этилди. Буларнинг орасида албатта юқумли касалликлар шифохоналаридан чиқаётган чиқиндилар ҳам борлиги жиддий масала ҳисобланади. Шу боис ҳам бундай турдаги чиқиндиларни белгиланган тартибда, атроф муҳитга, инсонлар саломатлигига хавф туғдирмасдан зарарсизлантириш долзарб аҳамиятга эга.\n– Олиб борилаётган ишлар билан бир қаторда, вилоят бўйича экологик ҳолатни янада барқарорлаштириш бўйича қилиниши зарур бўлган ишлар ва ечимини кутаётган муаммолар мавжуд бўлиб, уларни ҳал этишга алоҳида эътибор қаратмоқчимиз, – дея таъкидлади Н.Обломуродов. – Вилоятда, айниқса, аҳолини тоза ичимлик сув билан таъминлаш масаласи долзарб бўлиб турибди. Ичимлик сув таъминоти ва канализация тизимларини яхшилаш бўйича дастурий вазифаларни амалга ошириш орқали аҳолининг ичимлик сув таъминотини 90 фоизга етказиш вазифасини қўйганмиз. Бунинг учун сув ресурсларидан оқилона фойдаланишга қаратилган ташкилий-ҳуқуқий ислоҳотлар олиб борилади. Қайта тикланувчи энергия манбаларидан фойдаланган ҳолда сувни чучуклаштирувчи локал қурилмалар барпо этиш орқали олис қишлоқ жойларда сув таъминотини сезиларли даражада яхшилашга эришилади. Ичимлик сув таъминоти лойиҳаларига бозор механизмлари жорий этилади.\nНомзоднинг сайловолди учрашувида таъкидланишича, 2022-2026 йилларда вилоятда чиқиндиларни олиб чиқиб кетиш даражаси 90 фоизга етказилади. Давлат хусусий шерикчилик лойиҳаси асосида йил якунига қадар 14 та туман ва шахарларда 357 та маҳаллага хусусий тадбиркорлик субъектлар жалб қилинади ва қўшимча 196 та махсус техникалар билан таъминланади. Маиший чиқиндиларни қайта ишлаш даражасини қарийб 60 минг тоннага ёки 80 фоизга етказиш кўзда тутилган.\nҚашқадарёда бўлган сайловолди урашувида мавжуд бошқа муаммолар ва улар билан боғлиқ истиқболдаги режаларга ҳам тўхталиб ўтилди. Шунингдек, келгусида Экопартия энергетика соҳасини тубдан ислоҳ қилиш, экологик мувозанатни таъминлашга қаратилган норматив-ҳуқуқий базани такомиллаштириш ва халқаро ҳужжатларни қабул қилиш, соғлиқни сақлаш, таълим, илм-фан ва маданий-маърифий соҳаларни янада ривожлантириш, шунингдек, ташқи сиёсат ва халқаро ҳамкорликни ривожлантириш борасида эзгу ишларга бош бўлиши сайловчиларга етказилди.\nШуҳрат МУРОДОВ, Қарши муҳандислик-иқтисодиёт институтининг «Атроф муҳит ҳимояси ва экология» кафедраси профессори:\n– Бугунги иқлим ўзгариши шароитлари ва антропоген таъсирлар натижасида вилоятимиз ҳудудида ҳам яшилликнинг камайиши, атмосфера, ер ва сув ресурсларининг ифлосланиши кузатилмоқда.\nАйниқса, вилоятимизда ичимлик сув танқислигининг келиб чиқиши мумкинлиги ҳам бизга бугун экологик муаммолар ҳақида жиддийроқ ўйлайдиган вақт етгани ҳақида эслатиб турибди. Номзоднинг дастурий вазифаларини амалга ошириш натижасида аҳолининг ичимлик сув таъминотини 90 фоизга етказиш назарда тутилган. Шунинг учун мен Нарзулло Обломуродовга овоз беришга чақираман.\nМавлуда НОРҚУЛОВА, Қашқадарё вилоят перинатал маркази директори:\n– Соғлом авлодни тарбия қилиш учун, аввало, шу авлод нафас оладиган ҳаво тоза бўлиши, у озиқланаётган маҳсулотлар – тоза тупроқ, тоза сувда етиштирилган бўлиши, тоза ичимлик сув ҳар бир хонадонга кириб борган бўлиши керак. Айнан соғлом авлодни тарбиялаш ва вояга етказиш учун ҳам она табиатни ўз ҳолича табиий асрашга ҳаракат қилишимиз ва табиий ресурслардан оқилона фойдаланишни йўлга қўйишимиз лозим.\nНомзод дастурида таъкидлаганидек, «яшил сиёсат»нинг кучайтирилиши келажакда экология билан боғлиқ равишда келиб чиқадиган саломатлик билан боғлиқ кўплаб муаммоларнинг олдини олишни кафолатлайди. Соҳа вакили сифатида нақадар оғир бўлса-да айтаман, биз бугунги кунда атроф муҳит ифлосланиши билан боғлиқ бўлган турли касалликлар кўпайиш даражаси юқори даврда яшаяпмиз. Дастурда бу муаммоларни ҳал этиш бўйича аниқ мақсадлар ва устувор вазифалар белгиланган.\nРаъно БОЗОРОВА, Қашқадарё вилояти Деҳқонобод ўрмон хўжалиги директори:\n– Ўзбекистон Экологик партиясидан кўрсатилган номзоднинг сайловолди дастурида Ўрмон кодексини ишлаб чиқиш ва ҳаётга татбиқ этиш назарда тутилган. Бу ўз навбатида, бугунги кунда ўрмон хўжаликларини бошқаришда қўлланилаётган тарқоқ норматив-хуқуқий ҳужжатларни тартибга солишда муҳим аҳамият касб этади.\nШунингдек, дастурда ушбу соҳада аниқ мақсадли вазифалар кўрсатиб берилган, хусусан ўрмонларни муҳофаза қилиш, кўпайтириш, қайта тиклаш, уларнинг маҳсулдорлигини ошириш орқали республика ҳудудининг ўрмон билан қопланганлик даражасини 7,6 фоиздан 15 фоизга етказилиши стратегик режа сифатида белгиланган.\nГулноза БОТИРОВА, Қашқадарё вилояти Чироқчи туманидаги 106-умумтаълим мактаби директори:\n– Мен Ўзбекистон Экологик партияси Чироқчи туман кенгашининг «Аёллар қаноти» етакчиси сифатида яна бир масалага эътиборингизни қаратмоқчи эдим. Гап шундаки, бугунги кунда аксарият туғиш ёшидаги хотин-қизлар, аёлларнинг камқонлиги ва тез-тез касалликка мойиллик ҳолатлари ёхуд туғилаётган чақалоқларнинг аксарият ҳолларда касалманд бўлиб туғилиши каби кўнгилсиз ҳолатлар бартараф этилиши учун албатта экологиямиз тоза, атроф муҳит озодалиги катта аҳамиятга эга. Бир сўз билан айтганда, номзодимизнинг сайловолди дастуридаги барча йўналишлар бугунги кунда жамиятимиз ҳаёти учун долзарб ҳисобланади.


Хосеп Гвардиола: «Бенфика» ҳозир яхши ҳолатда. Мен «Бавария»ни бу тўқнашувда фаворит деб билмайман» » Скачать музыку бесплатно новинки музыки 2016-2017\nКомментариев: 0 Просмотров: 124 Дата: 5-04-2016, 12:04 «Бавария» жамоаси бош мураббийи Хосеп Гвардиола ЕЧЛнинг чорак финалида «Бенфика»га қарши ўйиндан олдин ўз фикрларини билдириб ўтди. «Мен «Бавария» жамоасини ҳамиша яхши натижалар кўрсатиши учун шуғуллантирганман. Лекин мен ҳозир бу тўқнашув арафасида ўз жамоамни фаворит сифатида атай олмайман. «Бенфика» ҳозирги вақтда яхши ўйин кўрсатмоқда. Мен уларнинг ўйинидан яхши таассуротлар олганман ва буни қайд этишим керак. «Бенфика»нинг натижалари жуда яхши. Бу жамоа футболчилари нима қилиш кераклигини жуда яхши билишади ва уларнинг сафида ўйинни ўқий оладиган футболчилар бор. Айни вақтда рақиб ҳужумчилари Митрўғли ва Жонас жуда яхши формада. Лекин биз «Бавария»миз. «Бавария» эса ҳамиша фаворит сифатида қаралган. Мен «Бенфика»ни ва Португалия футболини ҳурмат қиламан. Ўтган йили «Порту» билан нималар бўлгани эсимда. Мен Мюнхендагилар фақат требл исташини тўғри тушунаман. Биламанки, бу истак амалга ошмаса, «Бавария»нинг натижалари кўнгилдагидек бўлмади деб ҳисоблашади. Лекин дунёда юқори савияли кўплаб бошқа жамоалар ҳам бор. Биз ўзимизнинг энг яхши ўйинимизни намойиш этишимиз керак. Менга Риберини яна бахтиёр ҳолатда кўриш муҳим. Кейинги 2 ҳафтада мен уни яна юзида кулги билан кўра бошладим. Ўтган мавсумда ва шу мавсумнинг биринчи қисмида бизга у етишмаганди. Унинг яна ўзини тиклаб, сафимизга қайтгани зўр бўлди», – дейди мураббий. - деб хабар бермоқда Stadion.uz нашри.


Самарқандда “Volkswagen” машиналари ишлаб чиқарилади\n“JV MAN Auto-Uzbekistan” қўшма корхонасида “Volkswagen Amarok” пикапларини ишлаб чиқариш йўлга қўйилади.\nЎзбекистон Республикаси Бош вазири Абдулла Ариповнинг Германияга расмий ташрифи доирасида “Ўзавтосаноат” АК ва “Volkswagen AG” концерни ўртасида шундай келишувга эришилди. Бу юртимиз автомобилсозлари дунёдаги энг йирик автомобиль ишлаб чиқарувчи корхоналардан яна бири билан мустаҳкам ҳамкорликни йўлга қўйганидан далолатдир.\nЛойиҳа 2018-2019 йилларда амалга оширилиши режалаштирилган.\n“JV MAN Auto-Uzbekistan” Марказий Осиёдаги “MAN” русумидаги юк ва йўловчи ташишга ихтисослашган транспорт воситалари ишлаб чиқарувчи йирик корхона ҳисобланади. 2009 йилнинг август ойида ташкил этилган мазкур субъект Самарқанд вилоятида жойлашган.\n“JV MAN Auto-Uzbekistan” Ўзбекистон — Германия қўшма корхонасида ҳозир 15 тоннадан 50 тоннагача юк кўтариш қувватига эга замонавий ва ишончли “MAN” тижорат автотранспорт воситаларини ишлаб чиқармоқда.\nКомпания автобуслар, юк, бетон қорувчи, сув ташишга ихтисослашган машиналар каби 50 турдаги махсус техникаларни ишлаб чиқаради.\nБош офиси Германиянинг Вольфсбург шаҳрида жойлашган “Volkswagen AG” дунёдаги етакчи ва Европанинг эса энг йирик автомобилсозлик концернларидан бири саналади. Мазкур корхона ўтган йили дунё бозорига 10,3 миллионтадан кўп маҳсулот сотган.\nКонцерн дунёга машҳур 20 брендни ўзига бирлаштирган: “Volkswagen”, “Audi”, “Seat”, “Skoda”, “Bentley”, “Bugatti”, “Lamborghini”, “Porsche”, “Ducati”, “Volkswagen” “Scania” ва “MAN” шулар сирасидандир.\nКонцерннинг модель доираси мотоцикллардан тортиб, арзон нархлардаги ихчам ва ҳашаматли автомобиллар, автобуслар ва оғир юк машиналаригача қамраб олинган.\nМазкур рукндаги бошқа мақолалар: « Агрологистика маркази қурилиши бошланди\tСамарқандда замонавий стандартларга мос туристик автобуслар ишлаб чиқарилади »


Curiosity марсоходининг Марсга қўнганига 5 йил тўлди\n21:00 / 06.08.2017\nCuriosity марсоходи 2012 йил 6 августда Марсга етиб келган ва NASA коинот агентлигининг 19-туширилувчи қурилмаси бўлган. Унинг асосий вазифалари Марсда ҳаёт учун яроқли шароитлар мавжудлигини аниқлаш, бу сайёранинг иқлими ва геологияси ҳақида батафсил маълумот тўплаш ва Марсга одамни қўндириш учун тайёргарлик кўришдан иборат бўлган.\nОғирлиги 899 кг, узунлиги 3 метр келувчи қурилма соатига 144 метр тезлик билан ҳаракатланади. У камералар, масофадан тадқиқ қилувчи асбоблар тўплами, спектрометр, тупроқ олишга мўлжалланган чўмич, метеорологик қурилмалар мажмуаси билан жиҳозланган. У Марснинг сиртидаги ташқи шароитларни тадқиқ қилиш учун ҳаммаси бўлиб 10 та илмий асбоб ҳамда ҳаракатланиш ва суратга олиш учун 17 та рангли ва оқ-қора рангларда олувчи камераларга эга.\nCuriosity Қизил сайёрага қўнгандан бери 16 км масофа босиб ўтган ва Шарп тоғи ёнбағри бўйлаб 165 метр баландликка кўтарилган. У сайёрада қадимий дарё изларини аниқлаган, Марс тупроғининг минерал таркибини аниқлаган, тарихда биринчи марта Марс сиртини бурғилаб, қаттиқ жинслар намуналарини олган. Ерда марсоход ишини 400 дан кўпроқ одам таъминлайди.\nДастлаб миссия икки йилга яқин давом этиши тахмин қилинган. Бироқ марсоход ҳанузгача олисдаги сайёра бўйлаб ҳаракатланишни давом эттириб, янги намуналар олмоқда ва Ерга Марс манзараларининг янги суратларини жўнатмоқда.\n2012 йил 25 июль. Curiosity марсоходи ОАВга намойиш қилиниши вақтида\n2012 йил 6 август. NASA ходимлари Curiosity’нинг Марсга муваффақиятли қўнишидан шодланишмоқда\nCuriosity жўнатган илк суратлардан бири\nCuriosity ўзидан аввалги марсоходлар Spirit ва Opportunity’дан бир неча марта каттароқ ва оғирроқ бўлган автоном кимёвий лабораторияни акс эттиради\nЕр Марс сиртидан шундай кўринади. Сурат Curiosity томондан олинган\nМарсоход томондан Марсда топилган метеорит бўлаги\nCuriosity суратга олган Марс манзараси\nCuriosity вақти-вақти билан Марсдан селфи жўнатиб туради. Шарп тоғи яқинида олинган марсоход автопортрети.


Г. Каримова: Бир миллиард долларни қаердан олганимни билмайман! « O'zbekiston ERK Demokratik Partiyasi\nГ. Каримова: Бир миллиард долларни қаердан олганимни билмайман!\n16 March 2013 - 10:45\nКейинги кунларда юзининг қорасини оқлашга уринаётган диктатор Каримовнинг катта қизи яна хорижий ва маҳаллий матбуотда “қаҳрамонга” айланди. Хусусан у Швецариянинг “Bilan” журналига ўз билганича интерью берган ва мени Беҳзод Аҳмедов ва МТС ширкати оламга расво қилди, аммо мен аслида оппоқ сут каби тозаман қабилида баёнот берган. Гулноранинг айтишича унинг Зеромакс, МТС, Теле Сонера каби ширкатларга умуман алоқаси йўқ. Фақат…\n“Озодлик” радиосининг хабар беришича (ozodlik.org) Гулнора Каримова Bilan мухбири Луижино Каналнинг Швецариядаги банкларда тахминан бир миллиард доллар (радио хабарида 950 миллион дейилган) пулни қаердан олдингиз деган саволига умуман жавоб бермаган. Ҳолбуки Гулнора Каримова “мен у ман, бу ман”, “маликаман” ва яна нима балоларман, дейишдан олдин мана шу саволга жавоб бериши керак эди.\nАслида бу саволнинг жавоби аниқ: Гулнора Каримова бу пулларни бечора ўзбекнинг дастурхонидан ўғирлаган, аммо буни айта олмайди. Бунинг устига маъносиз гаплар билан ўзини оқламоқчи бўлади. Худди, ёлғон гапларига ўзбеклар ишониб кетаверади, дегандай тутади ўзини. Аслида эса бутун Ўзбекистон энг кўп нафрат қиладиган кишининг ўзи эканлигини ҳам у жуда яхши билади…


Шайхул Ислом Муҳаммад Тақий Усмоний кеча аср намозидан сўнг суиқасд тафсилотлари ҳақида гапириб бердилар | Azon.uz - Ахборот-таҳлилий портал\nШайхул Ислом Муҳаммад Тақий Усмоний кеча аср намозидан сўнг суиқасд тафсилотлари ҳақида гапириб бердилар\n09:00 23.03.2019 5349\nМуҳтарам Устозимиз Шайхул Ислом Муфтий Муҳаммад Тақий Усмоний ҳафизаҳуллоҳ кеча аср намозидан сўнг кечаги фожеани толиби илмлар ҳузурида гапириб бердилар:\n– Одатда жумъа намозини Байтул Мукаррам Жомеъ масжидида ўқиб бераман. Бугун шу сабаб билан йўлда эдим. Аёлим ва икки кичик набирам ҳам мен билан бирга эди.\nМашинани ҳайдовчимиз Ҳабиб бошқараётганди. Расмий қўриқчи Форуқ олд ўриндиқда ўтирганди. Тўсатдан рўпарадан ва ён тарафлардан ўқлар ёғила бошлади. Ҳайдовчининг елкасига иккита ўқ тегди ва яраланди. Олдда ўтирган қўриқчининг ҳам бошига ўқ тегди, лекин эсон омон эди. Шу пайт ҳайдовчи машинани олиб қочишга муваффақ бўлди. Аммо бироз илгарилаб кетганимизда қотиллар ўз мақсадлари амалга ошмаганини сезиб қолишди шекилли, яна қайтиб келиб ўқ ёғдира бошлашди. Қўриқчига яна ўқлар тегди. Ҳайдовчининг ҳам бир қўли ўқ тегиб ишдан чиқди. Мен ҳайдовчи Ҳабибга:\n- Машинани энди ҳайдай олмайсан. Сен орқага ўт, машинани мен бошқараман, дедим. Ҳайдовчи жавоб берди:\n- Ҳазрат, асло мумкин эмас! Сиз машинадан тушмаслигингиз керак. Икки марта ҳужум қилишди, яна ҳужум қилишлари мумкин. Бироз қуйироқ эгилиб ўтиринг, ҳужум қилишса сизга ўқ тегмасин...\nҲайдовчи катта жасорат ва ғайрат билан мардонаворлик кўрсатиб ярадор ҳолида машинани бир қўли билан бошқариб воқеа содир бўлган жойдан Лаёқат касалхонасига етказиб келди.\nБу ҳужумда менинг тирик қолишим сизларнинг дуоларингиз ва Аллоҳнинг фазли билан бўлди. Йўқса моддий сабаблардан ҳеч қандай сабаб қолмаганди. Қандай тирик қолганимни баён қилишдан ожизман.\nШифохонага етиб келиб тезда машинадан тушдим ва ҳайдовчини рулдан туширдим. Қўриқчини эса замбилга солиб докторга топширдим. Лекин доктор:\n- Қўриқчи етиб келмасдан олдин жон берибди, ҳайдовчини даволаймиз, деди. Иккинчи машинамиз орқада келаётган эди. У машинада ҳайдовчи Омир ва Жомеъанинг расмий қўриқчиси Санавбар (эркак исми) бор эди. У машинага ҳам қаттиқ ҳужум қилишибди. Ҳужум оқибатида машинадаги қўриқчи жон берибди ва ҳайдовчи эса ҳозир жуда оғир ҳолатда. Улар учун дуо қилишларингизни сўрайман.\nАлҳамдулиллаҳ соғ саломатман. Менга ҳеч қандай зарар етмади, қўрқув ва саросимага ҳам тушмадим. Бироқ шерикларимнинг вафотига қалбим қаттиқ яраланди. Оила аъзоларининг ғамларига шерикман. Вафот этганларни Аллоҳ раҳмат ва мағфират айласин ва ярадорларнинг ҳаққига дуо қилингизлар. Аллоҳ уларга тезда комил шифо ато этсин! Амин!\nМахсус Долзарб Исломофобия\n“Кулишни ҳам, йиғлашни ҳам билмайсан ёхуд сенатор Тошқуловга билдирилган эътирозга эътироз” мақоласига муносабат\n09:45 26.06.2019 178\nМасжидлардаги таровеҳ намозларида ёки хатмона охирларида овоз чиқариб йиғласа, намози бузиладими?\n00:00 25.06.2019 1506\nҚурол тўғрисидаги қонун: қўрқув ва хавотирлар асослими?\n16:00 22.06.2019 2312


23:51 / 02.12.2016 2812 pdf Ўқиш режими + -\nИбн Умар розияллоҳу анҳумодан ривоят қилинади: «Набий соллаллоҳу алайҳи васаллам Умарни бир гуруҳ отлиқлар ичида отаси ила қасам ичаётганини билиб қолдилар. Сўнгра Расулуллоҳ соллаллоҳу алайҳи васаллам уларга, огоҳ бўлинглар! Аллоҳ азза ва жалла сизларни оталарингиз ила қасам ичишдан қайтаради! Ким қасам ичадиган бўлса, Аллоҳ ила қасам ичсин, бўлмаса жим турсин, деб нидо қилдилар. Умар, Аллоҳга қасамки, Расулуллоҳ соллаллоҳу алайҳи васалламнинг наҳийларини эшитганимдан буён на ўзим ўшандоқ қасам ичмадим ва на бошқанинг ўшандоқ қасамини ҳам тилимга олмадим, деди».\nШарҳ: Жоҳилият даврида ҳаётнинг барча соҳалари издан чиқиши, ҳамма нарсада ҳақ ўрнини ботил эгаллаши маълум ва машҳур. Ушбу ҳадиси шарифдан жоҳилий жамиятда қасам ичиш ҳам йўлдан чиққанини кўриб турибмиз. Ҳар бир нарсада ота-бобоси ила фахрланишга одатланиб қолган жоҳилий кишилар улуғлаш ва эъзозлаш мақоми бўлмиш қасам ичишда ҳам Аллоҳининг ўрнига ота-боболарини ўртага қўяр эдилар.\nИслом дини барча жоҳилий қонун-қоида ва урф-одатларни тузатиб, тўғри йўлга солиб бориш жараёнида қасам ичиш борасидги хатоларни ҳам тузатди.\nПайғамбаримиз соллаллоҳу алайҳи васаллам ўз саҳобаларидан Умар розияллоҳу анҳуни бир тўп отлиқ кишилар ичида туриб ўз отаси номи ила қасам ичаётганини кўриб қолдилар. У зот соллаллоҳу алайҳи васаллам бу ношаръий ишни дарҳол тузатишга ўтдилар. Мазкур отлиқлар тўпига нидо қилиб, ота-боболар номи ила қасам ичиш Исломда ман қилинганини, мусулмон инсон Аллоҳ таолонинг номи ила қасам ичиши кераклигини, бўлмаса жим туриши лозимлигини баён қилдилар.\nШу жойга келганда ҳазрати Умар розияллоҳу анҳунинг: «Аллоҳга қасамки, Расулуллоҳ соллаллоҳу алайҳи васалламнинг наҳийларини эшитганимдан буён на ўзим ўшандоқ қасам ичмадим ва на бошқанинг ўшандоқ қасамини ҳам тилимга олмадим», деган гапларига алоҳида эътибор бермоғимиз керак.\nЎйлаб кўрайлик-а, саҳобаи киромлар учун Пайғамбар соллаллоҳу алайҳи васалламнинг бир оғиз сўзлари умр бўйи оғишмай амал қилинадиган мустаҳкам қонунга айланиб қолган. Ҳазрати Умар розияллоҳу анҳу Пайғамбаримиз соллаллоҳу алайҳи васалламнинг бир оғиз сўзларидан кейин умрбод нафақат ўзлари ота-боболарининг номи ила қасам ичмаганлар, балки, бошқа бировларнинг ота-бобоси ила қасам ичиб гаприган гапларини ҳам тилларига олмаганлар.\nШунинг учун ҳам, ўша бахтли авлод мусулмонлари нажот топганлар, улкан мувоффақиятларга эришганлар, бутун дунёда етакчи халқ бўлганлар. Агар улар ҳам бизга ўхшаб, оят ва ҳадисларни ўқиб, эшитиб қўйиб ўз билганларини қилаверганларида, мазкур улкан натижаларга эриша олмас эдилар.\nАгар бизлар ҳам буюк натижаларга эришини, дунёнинг пешқадам халқи бўлишни истасак, улуғ аждодларимиздан ўрнак олиб динимизнинг ҳар бир ҳукмига худди ўша азизларимиз каби амал қилмоғимиз лозим.\nДемак, бирор нарса ила қасам ичиш ўша нарсанинг улуғлигини ўртага солиб ўз гапини тасдиқлаш, таъкидлаш, бошқаларни ишотиришга уриниш каби маънолардан иборатдир.\nМусулмон инсон учун эса, Аллоҳдан улуғ ҳеч қандай зот йўқ. Шунинг учун ҳар бир мусулмон қасам ичмоғи лозим бўлиб қолса, фақат Аллоҳ таолонинг исми ёки сифатлари билангина қасам ичиши мумкин. Бундан бошқача қасам ичган одам гуноҳкор бўлади. Чунки, у Аллоҳдан бошқа ила қасам ичиши орқали Аллоҳни қўйиб ўзгани улуғлаган бўлади.\nҚасам ҳақида сўз кетганда айтиб ўтиш лозим бўлган гаплардан яна бири шулки, агар қасам Аллоҳ таоло томонидан бўладиган бўлса, У зот Ўзи хоҳлаган нарса ила қасам ичаверади. Аллоҳ таоло Қуръони Каримда турли нарсалар ила қасам ичган. Бу ўша нарсаларнинг Аллоҳ таоло ҳузурида эътиборли эканлигини кўрсатиш, сиз билан биз бандаларнинг эҳтимомимизни мазкур нарсаларга тортишга ўхшаш мақсадларда қилингандир.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Сизлардан ким қасам ичса-ю, ўз қасамида, Лот ила қасам, Узза ила қасам, деса, «Лаа илаҳа иллаллоҳ», десин. Ким ўз соҳибига, кел, сен ила қимор ўйнайман, деса, садақа қилсин», дедилар».\nШарҳ: Лот ва Уззалар араб мушрикларининг катта бутларидан иккитасининг номи бўлиб, мушриклар асосан, валлоти, валузза, деб ушбу икки бут номи ила қасам ичар эдилар. Пайғамбаримиз соллаллоҳу алайҳи васаллам ўзларининг ушбу ҳадиси шарифлари ила бу нотўғи ишга чек қўйдилар. У зот соллаллоҳу алайҳи васалламнинг амрларига кўра, ким тили ўрганиб қолиб, эсида йўқ мазкур бутларнинг номларини тилга олиб қасам сўзларини айтиб юборса, унинг каффоротига, «Лаа илаҳа иллаллоҳ»ни айтмоғи лозим бўлар экан.\nШунингдек, баъзи бир кишилар мусулмон инсонга тўғри келмайдиган бошқа ибораларни, мисол учун, ўз соҳибига, кел, сен ила қимор ўйнайман, деб юбориши ҳам мумкин. Ундоқ пайитда гуноҳни ювиш учун садақа беришларига тўғри келади.\nСобит ибн Заҳҳок розияллоҳу анҳудан ривоят қилинади: «Набий соллаллоҳу алайҳи васаллам: «Ким Ислом миллатидан бошқа нарса ила қасам ичса, у ўзи айтганидекдир. Ким бир нарса билан ўзини ўзи ўлдирса, ўша нарса билан жаҳаннам оловида азобланади. Мўминни лаънатлаш, худди уни қатл этган кабидир. Ким мўмин кишини кофирга чиқарса, худди уни қатл этган билан баробардир», дедилар».\nБошқа ривоятларда баён қилинишича, ким, агар фалон ишни қилсам, яҳудий бўлай, деса, яҳудий бўлади. Ёки, агар фалон ишни қилмасам, насроний бўлай, деса, насроний бўлади. Мазкур мункар ишни қилган одамнинг бу тасарруфи куфрдан иборатдир. Шунинг учун ҳар ҳеч бир мусулмон банда юқоридагига ўхшаш гапларни зинҳор ва зинҳор тилга олмаслиги керак.\nБу масалага тегишли ҳукмларни «Ҳаддлар китоби»да муфассал ўрганиб чиққанмиз. Ким ўз жонига қасд қилса, худди ўзганинг жонига қасд қилгандек гуноҳкор бўлади. Чунки, жонни унга Аллоҳ таоло берган, шунинг учун ҳам жон баданинг эмас, Аллоҳ таолонинг мулки ҳисобланади. Ўзини ўзи ўлдирган одам Аллоҳ таолонинг иродасига қарши чиққан нобакор сифатида охиратда қаттиқ азобларга гирифтор бўлади. Жумладан, у ўзини бу дунёда нима билан, қандоқ қилиб ўлдирган бўлса, жаҳаннамда ҳам ўзини, худди ўша нарса билан, худди ўшандоқ қилиб қайта-қайта ўлдириб туради.\nЗотан, лаънатнинг луғавий маъноси, Аллоҳнинг раҳматидан узоқ бўлишдир. Демак, ким бировга лаънат айтса, уни Аллоҳ таолонинг раҳматидан узоқ бўлишини тилаган бўлади. Мўминлик эса, Аллоҳ таолодан бандага берилган энг улуғ неъматдир-раҳматдир. Шунга биноан, ким мўмин инсонни лаънатлаган бўлса, уни Аллоҳ таолонинг раҳматидан узоқ бўлишини, иймонидан ажрашини тилаган бўлади. Бу эса, мўминни қатл этгандан бадтардир.\nКофирлик ҳар бир мўмин одам учун дунёдаги энг катта бадбахтликдир Иймон ҳаловатини татиб кўран инсон учун кофирликка қайтиш ўлимдан ҳам оғир мусибатдир. Шунинг учун ҳам, мўмин инсонни кофирга чиқарган, фалончи кофир, пистончи куфур кетди, каби гапларни айтган одам худди ўша мўминни ўлдирган каби иш қилган бўлади. Чунки, аввал айтиб ўтганимиздек, кофирлик мўмин киши учун ўлимдан бадтардир.\nЛекин, минг афсуслар бўлсинким, ичимизда дарди-ҳасрати, қиладиган машғулоти мўмин-мусулмонларни кофирга чиқариш бўлиб қолганларимиз ҳам бор. Улар ўзларига одамларнинг кофир-мўминлигини ажратувчи тафтишчи сифатини бериб олганлар. Диндорлик ғурурига кетган мазкур шахслар бўлган-бўлмаган нарсага, фалончи кофир, пистончи мушрик, писмадончи мунофиқ, деб фатво чиқариш билан оворалар.\nАна ўша кишилар мўмин-мусулмонлар орасида турли гаплар чиқишига, ҳар хил фитна-фасод қўзғалишига, орага совуқлик тушишига ва бошқа кўпгина муаммоларга сабаб бўладилар.\nИбн Умар розияллоҳу анҳу бир кишининг, Йўқ! Каъба ила қасамки! деб қасам ичаётганини эшитиб қолиб: «Расулуллоҳ соллаллоҳу алайҳи васалламнинг: «Ким Аллоҳдан ўзга ила қасам ичса, батаҳқиқ ширк келтирибди», деганларини эшитдим», деди». Абу Довуд, Термизий ва Аҳмад ривоят қилган.\nШарҳ: Бу ҳадиси шариф ҳам умумий маънони таъкидлаб келмоҳда. Каъбаи муаззама – Аллоҳ таолонинг уйи, диний нуқтаи назардан жуда ҳам улуғ нарса ҳисобланади. Лекин шундоқ бўлса ҳам, фақат Аллоҳ таолонинг номи илагина қасам ичиш мумкинлигидан, бошқа ҳеч нарса ила қасам ичиб бўлмаслигидан, Каъбаи муззамадек улуғ нарса билан ҳам қасам ичиб бўлмайди. Бу борада Расулуллоҳ соллаллоҳу алайҳи васалламнинг:\n«Ким Аллоҳдан ўзга ила қасам ичса, батаҳқиқ ширк келтирибди», деган ҳадислари умумий қоидадир. Албатта, ким Аллоҳ таолодан ўзгани улуғлаш ниятида, билиб туриб ўша нарса ила қасам ичса диндан чиқиб, мушрик бўлиши турган гап. Аммо, билмасдан тили кетиб қолса, макруҳ ишни қилган бўлади. Ундоқ одам дарҳол истиғфор айтиб, мазкур ишни қайтармаслиги лозим бўлади.\nБурайдадан, у ўз отасидан ривоят қилади: «Набий соллаллоҳу алайҳи васаллам: «Ким қасам ичиб, мен Исломдан воз кечдим деса-ю, ёлғончи бўлса, у ўзи айтгандек бўлади. Агар у ўз гапида ростгўй бўлса ҳеч қачон Исломга саломат қайта олмайди», дедилар». Абу Довуд ва Насаий ривоят қилган.\nШарҳ: Демак, қасам ичиб туриб турли бўлган-бўлмаган гап-сўзларни айтиб бўлмайди. Агар биров қасам ичиб туриб ёлғондан, мен Исломдан воз кечдим, деса ёки шунга ўхшаш бошқа гапларни айтса, муқаддас нарсани ўйин қилганининг жазосига ёлғонни ростга чиқарилиб, Исломдан чиққан ҳисобланади. Агар Аллоҳ кўрсатмасин, мазкур одам ўзиниг ўша машъум қасамида ростгўй бўлса, диндан бутунлай чиқиб муртадга айланган бўлади, унинг энди Исломга саломат қайтиши мумкин бўлмай қолади. Шунинг учун ҳам, бу масалада ниҳоятда ҳушёр бўлмоқ керак, тилни тийиб, айтиладиган ҳар бир сўзнинг оқибатини ўйлаб гапириш лозим.\n23:48 / 02.12.2016 2983\n23:52 / 02.12.2016 2843\n1593 15:30 / 30.07.2019\n4243 20:44 / 23.04.2017\n2516 23:01 / 02.12.2016\n2228 23:10 / 02.12.2016


Мутолаа: Соқолли бола. Ҳикоя - zarnews.uz\nМутолаа: Соқолли бола. Ҳикоя\nБолаларим менга бошқа болаларга қараганда деворларга расм чизиш эҳтиросига тобе эмасдек туюларди. Ўзим ҳам ҳатто уларга бу ҳақда кўп маротаба айтганман ва улар деворларни бўямасликка сўз беришган.\nЯқинда мен айвонга чиқишдаги эшик орқасида, четроқда қулоғи, ҳатто икки оёғи бўлган ҳайвоннинг бошига ўхшаган, бир нечта таёқ ва беш-олтита доира чизилганини кўриб қолдим. Чизувларнинг барчаси қалам билан шу қадар нўноқ ва қўпол тарзда чизилганки, бу изларни болалардан бошқа ҳеч ким қолдирганлигига шубҳам йўқ эди.\nТаъбим хиралашиб, ўғилларимни чақирдим.\n- Сиз деворга расм чизяпсизми?\nУч бола ҳам олдимда жим туришарди.\n- Буларни ким чизди?\nУчови ҳам тан олмади.\n- Бўлмаса шайтон чизибди-да?\n- Ота, Худо ҳақи мен чизмадим!\n- Ота, мен ҳам чизганим йўқ!\nКичкина Қурбон ҳам пичирлади:\n- Мен ҳам чизганим йўқ, – ва икки қўлини юзига босиб йиғлаб юборди.\nБолаларни танбеҳ бериб, латта билан деворга чизилган нарсаларни яхшилаб артиб, норози бўлиб хонамга кириб кетдим ва орқамдан Ҳайдарнинг Темурга айтган гапини эшитдим:\n- Шуларни сен чизгансан!\nТемур эса эътироз билдирди:\n- Ўзинг чизгансан!..\nШу пайт ўғлим Қурбон олдимга йиғлаб югуриб келди ва муҳим хабарни етказаётгандай хабар берди:\n- Ота уни Ҳайдар чизган! Ростини айтяпман Ҳайдар.\nҲайдар югуриб келди ва укасига пўписа қила туриб, айбини инкор қила бошлади.\nМен уларни койиб ташладим, учаласи ҳам жим бўлиб, кетишга ҳозирланиб турувди, уларни тўхтатдим ва дедим:\n- Мени деворни бўяганингиз эмас, балки тан олмаганингиз, ёлғон гапираётганингиз кўпроқ хафа қиляпти. Аниқки, сизлардан бирингиз деворга чизган, лекин ҳар бирингиз қасам ичиб, мен чизганим йўқ, дейсиз. Ахир, уйимизда сиздан бошқа болалар йўқ-ку!\nШунда болалар яна бир-бирлари билан жанжаллаша кетди.\nОрадан бир неча кун ўтди. Тўсатдан деворга, айвонга чиқиш орқасидаги ўша жойда мен худди шу - ҳайвонга ўхшаган нарса, пастида эса бир нечта таёқ ва айланаси бор қинғир-қийшиқ ёзувларни кўриб қолдим.\nЖаҳлим чиқиб, йигитларни чақирдим. Яна ўша қасамлар, кўз ёшлари: ҳар бири айбни бошқасига тўнкаради. Улардан шунчалик хафа бўлдимки, кун бўйи ўзимга келолмадим, томоғимдан қил ҳам ўтмади. Ўғилларимдан бири ёмон одатларни намоён қила бошлагани мени ачинтирарди. Биринчидан, у менинг талабларимни бузиб, деворга чизяпти, иккинчидан эса у мени алдамоқчи бўлиб қасам ичяпти ва шу билан бирга қўрқоқлигини тан оляпти.\nВақт ўтиб бир-икки ойдан кейин бу нохушликлар унутила бошлади.\nБир куни яна хафа бўлдим. Айвонга чиқиб, тўсатдан деворда ўша қинғир-қийшиқ ёзувлар, узоқдан ҳайвоннинг бошига ўхшайдиган чизмалар, тагида эса таёқ ва айланачаларни кўриб қолдим.\nБу сафар болаларга ҳеч нима демадим ва ўзимча ўйладим: агар ўғилларимдан бири қайсарлик қилиб мени безовта қилишга қарор қилган бўлса, индамасдан турганим яхшироқ, балки унинг ўзи ҳам нотўғри иш қилаётганини тушуниб олар.\nБошқа томондан фикр хаёлимни педагогик муаммо чулғаб олди: тарбия тизимимдаги қайси камчилик бундай салбий натижа беряпти, мен, кекса ўқитувчи, фарзандларимни тарбиялашда қандай хатога йўл қўйдим, болаларимга бўлган муносабатимни қайси йўналишга ўзгартиришим керак экан...\nКатта шаҳар ҳаётининг қулайликлари кўп. Дўконларда ва бозорларда ҳар доим кўнглингиз истаган нарсани топиб олишингиз мумкин. Бундан ташқари, ҳозирда уйингизга хоҳлаган маҳсулот етказиб берилади: мева- сабзавот дейсизми, сариёғ, асал, пишлоқ ва бошқалар...\nБизда ҳам ойига бир ёки икки марта бир қўлида бир челак сариёғ, иккинчи қўлида саватда тухум, елкасида тарози осилган етказиб берувчи бор эди. Одатда у ҳансираб зинадан кўтариларди, биз билан саломлашиб, қисқа гапирарди:\n- Идишни олиб чиқинг!\nҲар сафар рафиқам уни кутиб оларди, баъзида ўзим ҳам унинг олдига чиқардим. Салом-аликдан сўнг, ҳол-аҳвол сўрашиб, олиб келган маҳсулотларини кўрардик, нархини сўраганимизда у:\n- Нархи билан нима ишингиз бор? - деб жавоб берарди. - Идишни олиб чиқинг!\nКейин таъминловчимиз тарозида сариёқ тортар, маълум миқдордаги тухумларни санаб агар пулимиз бўлса пулни оларди, пулимиз бўлмаганда бу сафарга қолдириб кетаверарди.\nЕтказиб берувчимиз асли эронлик баланд бўйли, қирқ беш, эллик ёшлардаги эркак бўлиб, унинг исми Қорболой-Азим эди.\nКеча Қорболой-Азим бизга яна сариёғ ва тухум олиб келди. Ёғ ва тухум учун биз унга маълум миқдорда қарздор бўлиб қолдик.\nҚорболой-Азим нарсаларини олиб чиқиб кетди. Мен ўз хонамга кирдим ва бирдан ундан ардобиллик олим Мирзо Алиакбар ҳақида суриштирмоқчи бўлиб турганимни эсладим (Қорболой-Азимнинг ўзи ҳам Ардобилдан эди). Шошиб чиқиб, уни айвон эшиги ташқарисида топдим, у бир челак сариёғ ва бир сават тухумни ерга қўйиб, қалам учини оғзига тиқиб, ниманидир ўйлаб турарди. Деворда ҳайвонга ўхшаш нарса, пастда бир нечта таёқ ва айлана чизилган.\nКутилмаган кашфиётдан ҳайратга тушдим. Қорболой-Азим ажабланганимни пайқади ва менинг саволимни кутмасдан деди:\n- Мулло амаки, мен ўқиш ва ёзишни ўрганмаганман, ҳисобни чалкаштириб юбормаслик учун мана шу белгиларни чизаман.\nМен кулиб юбордим. Таъминловчимиз ҳам оҳиста жилмайиб қўйди. Кейин шунчаки бу белгилар нимани англатишини ундан сўрадим. У тушунтира бошлади: чизган сигири сариёғни англатиб, унинг тагига сариёғ учун қанча қарздор бўлганлигимизни таёқчалар билан белгилаб қўяр, доиралар эса унга тухумлар учун қарзимиз миқдорини эсига солиши керак экан.\nМен яна кулиб, болаларимни чақирдим. Улар югуриб келишди ва девордаги ёзувларни кўриб, ҳайрон бўлишди:\n- Ота, буни ким чизган, - сўради Қурбон.\n- Болаларим, - жавоб бердим мен. – Бу ёзувларни сиз каби бола чизган, фақат унинг сизлардан фарқи шундаки, унинг соқоли бор, сизларда эса соқол йўқ.\nБолалар кулиб юборишди. Қувноқ кулгининг сабаби ўқувчига тушунарли бўлса керак.\nЎша воқеага уч-тўрт йил бўлди, ўғилларим соқолли бола ҳикоясини ҳалигача эслаб юришади. Балки улар бу воқеани умр бўйи эслаб қолишар.\nДеҳқончилик учун ижарага 10 сотихдан 1 гектаргача ер олиш мумкин\n10-11-синф ўқувчилари ўртасида мега-танлов: эртага туман босқичлари бошланади\n10 декабрдан "Afrosiyob" поездлари қатнови биттага кўпаяди\nСамарқандда бир неча жиноятларда айбланиб қидирилаётган шахс йўловчилар ичидан аниқланди\nАмир Темур даврида ҳам коррупциянинг олдини олиш мақсадида тафтиш ўтказиб турилган\nБотир Жабборов: Ургут тумани маркази янги массивга кўчади\nРоссия Ўзбекистон Шавкат Мирзиёев Тадбиркорлик хотин-қизлар Ҳиндистон кўп қаватли уйлар талабалар ob-havo Самарқанд шаҳри ҳикоя коррупция


09:10 / 09.09.2019 855 pdf Ўқиш режими + -\nШу билан бирга, Аллоҳ таоло Ўзи азиз ва мукаррам қилиб яратган инсонни Ўзининг ер юзидаги халифаси, ўринбосари ҳам қилиб қўйгандир.\nﭑ ﭒ ﭓ ﭔ ﭕ ﭖ ﭗ ﭘ ﭙﭚ ﭛ ﭜ ﭝ ﭞ ﭟ ﭠ ﭡ ﭢ ﭣ ﭤ ﭥ ﭦ ﭧﭨ ﭩ ﭪ ﭫ ﭬ ﭭ ﭮ ﭯ\n«Эсла, Роббинг фаришталарга: «Мен ер юзида халифа қилувчиман», деди. Улар: «Унда бузғунчилик қиладиган, қон тўкадиган кимсани қиласанми? Ҳолбуки, биз Сени ҳамдинг ила поклаб ёд этиб ва Сени муқаддаслаб турибмиз», дедилар. (У Зот:) «Мен сиз билмайдиган нарсани биламан», деди» (30-оят).\nУшбу оятдан маълум бўляптики, Аллоҳ таоло Одамнинг Ўзининг ер юзидаги ўринбосари – халифаси бўлишини ирода этган экан. Демак, инсонга улкан ишонч билдирилган, у улуғ Аллоҳнинг халифаси бўлишдек олий мақомга лойиқ кўрилган. Бундай марҳаматнинг ўзига яраша буюк масъулияти ҳам бор. Инсон шуни англаган ҳолда, уни халифа қилиб қўйган Зотнинг топшириқларини бажармоғи, яратган Зот муносиб кўрган олий мақомга доғ туширмасликка ҳаракат қилмоғи керак.\n«Унда бузғунчилик қиладиган, қон тўкадиган кимсани қиласанми?» деган гапларидан билинадики, улар ўзларигагина маълум йўл билан инсоннинг ер юзида фасод, бузғунчилик қилиши ва қон тўкишини билганлар, айни чоғда, улар фаришталик табиати билан ўзлари айтиб турган тасбеҳу ҳамдларни ва қилиб турган улуғлашларни ушбу махлуқотларнинг яратилиш мақсади деб билганлар. Аммо Аллоҳнинг илми бошқа, фаришталар буни билмайдилар. Шунинг учун ҳам:\nЯъни одамлардан баъзиларининг бузғунчилик қилиши ёки қон тўкиши ер юзида халифа яратиш иродасига тўсиқ бўла олмайди. Шунингдек, фаришталарнинг тасбеҳ ва ҳамд айтиб, Аллоҳни ҳамиша улуғлаб туришлари ҳам У Зотни улардан бошқа мавжудотни яратишдан тўса олмайди.\n«Ва Одамга исмларнинг барчасини ўргатди, сўнгра уларни фаришталарга кўрсатиб: «Агар ростгўйлардан бўлсангиз, манавиларнинг исмларини менга айтиб берингчи», деди» (Бақара сураси, 31-оят).\nАллоҳ таоло Одамни Ўзининг ер юзидаги халифаси қилаётган пайтда унга улуғ бир сирни берганлиги ушбу оятдан билиниб турибди. У ҳам бўлса, Одамга исмларнинг барчасини ўргатишидир. Яъни инсон ўзини ўраб турган барча ашёларнинг белгиси сифатида исмни, маънони ишлатади. Ҳис қилинадиган, жисмга эга бўлган нарсаларни фаҳмлаш учун нутқий рамзларни ишлатиш қудрати инсон ҳаётида энг улуғ қудратлардан бири ҳисобланади. Акс ҳолда бировга тоғни тушунтирмоқчи бўлсанг, уни тоғнинг олдига олиб бориб, айлантириб кўрсатишдан ўзга чора бўлмас эди. Агар Аллоҳ таоло инсонга ушбу қобилиятни бермаганида ер юзида ҳаётни тасаввур қилиш қийин бўлар эди.\n07:12 / 09.09.2019 663\nҚуръонга эҳтиром (бешинчи мақола)\n11:20 / 09.09.2019 1052\n1355 16:06 / 29.10.2018\n589 15:30 / 12.10.2019\n1367 14:10 / 18.02.2019\n655 18:30 / 09 апрель\n1094 19:18 / 23 май\n292 18:32 / 23 май\n37463 11:58 / 10.10.2018\n46971 11:56 / 10.10.2018\n4751 16:57 / 17.05.2019